
Víglundar saga er áðr útgefin af hinu norræna 
fornritafélagi (nord. lit.-samf.), ásamt Bárðar sögu Snæ- 
fellsáss o. fi. og prentuð í Khöfn 1860. 

Þessi saga mun ekki einu sinni styðjast við nein munnmali, 
og mun hún því ekki hafa neinn sögulegan sannleika að 
geyma. Hún er seint samin, og mun líklega ekki vera 
eldri en frá lá. öld. Sumar af vísunum virðast þó vera 
eldri, og er þá sagan búin til utan um þær. Vísurnar 
„Stóðum tvan í túni“ o. s. frv. ern sýnishorn ástakveð- 
skapar frá fornöldinni og prýðisfagrar, enda munu þær 
vera elztar. Aðrar eru illa ortar, og líklega um leið og 
sagan er rituð. Það má ráða af kenningunum, sem í þeim 
eru, áð höfundrinn hefir lítla grein kunnað á kveðskap 
hinna fyrri manna. Vísurnar eru svo ljósar, að engin 
þörf er á að skýra þær, því síður sem flestar þeirra eru 
mjög ómerkilegar. 

Sagan er því skáldsaga eða róman, og ein hin elzta 
þess kyns á íslenzku. 





Víglundar saga. 





Haraldr hinn hárfagri, son Hálfdanar svarta, 
var þá einvaldr yfir Noregi, er saga þessi 
gerðist; hann tók ungr konungdóm. Haraldr 
var allra manna vitrastr ok vel búinn at í- 
þróttum öllum þeim er konunglegri tign byr- 
jaði. Konungr hafði marga hirð um sik, ok 
valdi þar til ágæta menn, þá sem reyndir váru 
at harðfengi ok mörgum frægðarverkum. Ok 
sem konungr girntist at hafa með sér hit bezta 
mannval, svá váru þeir ok betr haldnir enn 
nökkurir menn aðrir í því landi, því at kon- 
ungr sparði hvárki við þá fé né fullting, ef 
þeir kynni til at gæta, enn eigi var hitt þó 
með minna móti, at þrifust engir, er í móti 
gerðu hans vilja, sumir urðu landflótta, enn 
sumir drepnir; kastaði konungr þá sinni eign 
á alt þat, er þeir áttu eftir, enn margir mikils 
háttar menn flýðu ór Noregi, ok á la eigi 

álögur konungs, þeir sem váru af stórum ætt- 
um, ok vildu heldr fyrirláta óðul sín ok frændr 
ok vini enn liggja undir þrælkan ok ánauðar- 
oki konungs, ok leituðu mjök til ýmissa landa. 
Um hans daga bygðist mjök Ísland, því at 
þangat leituðu margir þeir, sem eigi þoldu ríki 
Haralds konungs. 

2. Þórir hét hersir, er ríki átti at ráða 
í Noregi; hann var ágætr maðr ok kvæntr; 
hann hafði fengit ágætrar konu. Jarl ól við 
konu sinni eina dóttur barna, er Ólof hét; hon 
var þegar á unga aldri furðu-kurteis; hon var 
allra kvenna fríðust sköpuð þeira er þá váru 
í Noregi, ok því var lengt nafn hennar ok var 
hon kölluð Ólof geisli. Jarl unni mikit dóttur 
sinni, ok var svá vandlátr um hana, at enginn 
karlmaðr mátti tala við hana. Jarl lét gera 
henni eina skemmu; þat hús lét hann vanda 
með allri smíð. Skemman var víða grafin ok 
gagnskorin, ok rent gulli í skurðina. Þetta 
herbergi var þakit með blýi ok steint alt innan. 
Skíðgarðr hár var „um skemmuna ok læst 
grindhlið með sterkum járnhurðum. Eigi var 
þetta hús miðr vandat at utan enn innan. 
Þessa skemmu bygði "jarlsdóttir ok hennar 
þjónustukonur. Jarl sendir ok eftir þeim 
konum, sem hann vissi kurteisastar, ok lætr 
kenna dóttur sinni allar þær kvenlistir, er 
burðugum konum byrjaði at kunna. Þat hug- 

saði jarl sér sem honum gafst, at svá skyldi 
hans dóttir bera af öllum konum hannyrðir 
sem hon var hverri þeira fríðari. Enn þegar 
hon hafði aldr til, þá völdust til margir ágætir 
menn at biðja hennar. Jarl var mjök kost- 
vandr fyrir hennar hönd, ok kom sá engi, at 
hann vildi hana gifta, vísaði hann þeim frá 
með hæversklegum orðum, enn engan smáði 
hon með sínum orðum eða gerðum, ok leið svá 
fram um hríð at hon hafði almanna lof. 

Nú skal nefna fleiri menn til sögunnar. 
Ketill er maðr nefndr; hann átti at ráða fyrir 
Raumaríki. Hann var mikilhæfr maðr ok ríkr 
at auðæfum, vitr ok vinsæll. Ketill var kván- 
gaðr ok hét Ingibjörg kona hans, ok var hon 
af dýrum ættum. Þau áttu tvá sonu; hét 
annarr Gunnlaugr, enn annarr Sigurðr. Þeir 
bræðr áttu kenningarnafn; var Gnunnlaugr 
kallaðr ofláti, enn Sigurðr spaki. Ketill lét 
kenna sonum sínum allar þær íþróttir, sem þá 
var siðr at nema, því at Ketill var betr búinn 
at íþróttum enn flestir menn aðrir. Þeirheldu 
sér leiksveina ok gáfu þeim gull ok aðra góða 
gripi.  Riðu þeir bræðr jafnan út með sína 
menn at skjóta dýr ok fugla, því at þeir váru 
hinir mestu atgervismenn. Ketill bóndi var 
hinn mesti bardagamaðr; hann hafði áttar 
fjórar ok tuttugu hólmgöngur ok hafði í öllum 
sigr. Vingott var með þeim EA á konungi 

ok Katli. Ketill var málamaðr svá mikill, at 
aldri átti hann því máli at skifta, at hann 
eyddi eigi, við hvern sem hann átti at skifta, 
þvi at þegar hann tók at tala, þá þótti svá 
vera sem hann talaði. Konungr bauð Katli 
at taka hærri nafnbót, ok segir honum þat 
vel sæma, bæði sakir ríkdómsok margra hluta 
annarra, enn Ketill vildi þat eigi; segist heldr 
vildu vera einfaldr bóndi ok halda sik til 
jafns við þá, sem meiri nafnbætr hefði. Ketill 
unni svá mikit konu sinni, at hann mátti 
hennar ekki mein vita. Leið svá fram um 
tíma. 

3. Svo bar til einn tíma, at Haraldr kon- 
ungr bauð út leiðangr ok ætlaði suðr með 
landi; vandaði hann þá ferð bæði at skipum 
ok mönnum. Ketill fekk til sonu sína at 
fylgja konungi ok margt frítt lið, enn sjálfr 
hann sat heima, því hann var þá hniginn at 
aldri. - Þegar konungr var búinn, siglir 
hann suðr með landi; enn er hann kom 
suðr á Rogaland, réð þar fyrir jarl sá, er 
Eiríkr hét; hann var mikill höfðingi ok vin- 
sæll af sínum mönnum. Enn er hann fréttir 
hans tilkvámu, þá lét hann búa fagra veizlu, 
ok til þeirar veizlu býðr hann konungi með 
öllu liði sínu, ok þat þá konungr, ok gekk á 
land með lið sitt, enn jarl leiddi konung heim 
með allri hirð sinni til hallar með allra handa 

hljóðfærum, með söngum ok strengleikum ok 
alls konar skemtan, er til kunni at fá; með 
þessum fagnaði leiddi jarl konung til hallar 
ok setti hann í hásæti, ok var þar hin fegrsta 
veizla, ok var konungr hinn kátasti ok allir 
hans menn, því at jarl sparði ekki af at veita 
konungi með blíða, ok var hinn bezti drykkr 
fram borinn, ok urðu menn skjótt druknir. 
Konungr setti sonn Ketils jafnan nær sér ok 
höfðu mikil metorð af konungi. Jarl stóð 
frammi fyrir konungi sjálfr ok þjónaði at kon- 
ungs borði, ok efldist þá mikil gleði í höllunni; 
skipaði konungr þeim bræðrum at skenkja, 
enn hann setr jarl í hásæti hjá sér, enn þeir 
bræðr gerðu þegar sem konungr bauð ok fengu 
þar mikla virðing fyrir sína hæversku. Enn 
er borð váru upp tekin, lætr jarl fram bera 
góða gripi, er hann valdi konungi, ok öllum 
hans mönnum gaf hann nökkufa góða gripi, 
ok at enduðum gjöfunum lætr jarl fram bera 
eina hörpu; annarrhvárr hennar strengr var 
með gull, enn annarr með siifr; var þetta 
smíði hið virðulegasta; seildist konungr í móti 
ok tók at slá; enn þessi harpa bar svá mikit 
hljóð ok fagrt, at allir undruðust ok þóttust 
eigi fyrr slíkt heyrt hafa. Þá mælti jarl: „Þat 
„Vilda ek, herra, at þér gengið með mér at 
skemta yðr; vil ek sýna yðr alla eigu mína 
úti ok inni, akra ok aldingarða“. Konungr 

gerði sem jarl beiddi, ok gekk til ok sá ok 
leizt vel upp á. Þeir gengu þá at einum 
eplagarði; þar stóð einn fagr lundr, enn undir 
þeim lundi léku þrír piltar; þeir váru allir 
vænir ok bar þó einn af öllum; þeir sátu at 
tafli ok léku tveir til jafns við einn, þá þótt- 
ust þeir verða varhluta fyrir honum ok rótuðu 
fyrir honum taflinu. Þá þyktist sá við, er 
betr gekk, ok sló sinn pústr hvárn þeira. 
Síðan reiddust þeir ok glímdu, ok váru tveir í 
móti einum, ok skakkaði eigi minna um glím- 
una enn um tafibrögðin. Þá bað jarl þáhætta 
ok vera sátta, ok svá gerðu þeir, ok teflda 
síðan stm áðr. Konungr ok hans fylgd fór 
heim til hallar ok settust í sín sæti. Þat var 
auðfundit á konungi, at honum fanst mikit 
um hinn unga mann, ok fréttir jarl eftir hvat 
sveinum þeir væri. „Þeir eru synir mínir“, 
segir jarl. „Eiga þeir eina móður?“ segir 
konungr. „Eigi er þat“, segir jarl. Þá fréttir 
konungr at hvat þeir heita. Jarl segir: „Sig- 
mundr ok Helgi, Þorgrímr hinn þriði ok er 
frilluborinn“. Enn litlu síðar kvámu þeir í 
höllina bræðr allir; gekk Þorgrímr síðast þeira 
bræðra. Svá var um önnur metorð þeira, at 
hann var minst metinn. Jarl kallar þá svein- 
ana til sín ok bað þá ganga fyrir konung. 
Þeir gerðu svá ok kvöddu konung. Enn er 
þeir kvámu fyrir konung, þá tók Þorgrímr 

sinni hendi hvárn þeira bræðra ok veik þeim 
frá sér ok gekk fram á millum þeira, ok sté 
upp á fótborðit ok kvaddi konung ok hvarf til 
hans, enn konungr tók sveininn brosandi ok 
setti Hann niðr hjá sér ok frétti hann at móður 
sinni, enn hann kveðst vera systurson Þóris 
hersis ór Sogni. Konungr rendi gullhringi af 
. hendi sér ok gaf Þorgrími. Síðan gekk Þor- 
grímr aftr til bræðra sinna, enn veizlan stóð 
með hinni mestu sæmd, alt þar til er konungr 
sagðist vilja í burt. Enn sakir stórmensku 
þeirar, er þú hefir mér veitt, þá skaltu kjósa 
þér sjálfr laun fyrir. Jarl varð glaðr við 
þetta, ok kvað at konungr mundi taka at sér 
Þorgrím son sinn, ok segir sér þat þykkja 
penningum betra, —- „því at öll sú gerð, er þér 
gerið mér, þá þykki mér sú miklu betri, er 
þér gerið honum. Vilda ek ok þat, at hann 
færi til yðvar, at ek ann honum mest allra 
sona minna“. Enn konungr játar því. Síðan 
ferr konungr í burt ok Þorgrímr með honum; 
var hann þegar hinn auðmjúkasti í allri þjón- 
ustn við konung, ok öfunduðu hann þegar 
margir menn konungs. 

4. Einn tíma er þess getit, at konungr fór 
at veizlum til þess manns, er Sigurðr hét; þessi 
veizla var vönduð mjök at öllum föngum. 
Konungr skipar Þorgrími at standa frammi um 
daginn at skenkja sér ok sínum vildarmönnum. 

Þótti hans mönnum mörgum þat við of, hversu 
konungr lagði mikit til Þorgríms í allri virð- 
ingu. Sigurðr átti frænda einn, er Grímr hét; 
hann var ríkr maðr at penningum; hann var 
metnaðarmaðr svá mikill, at honum þótti flest 
alt lágt hjá sér. Hann var í veizln þessi ok 
skipaði öndvegi á hinn æðra bekk. Þorgrímr 
þjónaði um daginn; ok „þá er Þorgrímr bar 
eitt stórt drykkjuker fyrir Grím, þá stöplaðist 
út af kerinu, því at Þorgrímr drap við fæti, 
ok kom á klæði Gríms. Hann varð illa við 
ok hljóp upp með stóryrðum, ok kvað þat 
auðsét, at pútuson væri vanari at geyma svína 
ok gefa þeim soð at drekka enn þjóna nökk- 
urum dugandi mönnum.  Þorgrímr reiddist 
orðum hans ok brá sverði ok lagði í gegnum 
hann; drógu menn hann undan borðum dauðan. 
Sigurðr kallaði á sína menn ok bað þá standa 
upp ok hafa hendr á Þorgrími. Konungr 
mælti: „Ger eigi svá, Sigurðr,; Grímr mælti til 
óhelgi sér, enn ek vil bæta manninn fullum 
bótum, ef þú vilt at ek skifti sem ek vil, því 
at svá mun bezt haldast okkar vinfengi“. Varð 
svá at vera sem konungr vildi, ok galt kon- 
ungr þar alt fét, svá Sigurði líkaði alt vel. 
Leið nú af veizlan ok varð ekki til tíðenda 
fleira. Fór konungr heimleiðis. Konungr bauð 
til sín stórmenni mörgu; fyrstum bauð hann 
Þóri jarli ok Katli bónda af Raumaríki; var 


VÍGLUNDAR SAGA. 9 


hann orðinn konulauss, því at Ingibjörg kona 
hans var þá önduð af sængrför ok fæddi 
dóttur áðr ok hét Ingibjörg eftir móður sinni; 
ok síðan býðr konungr múg ok margmenni, 
því at eigi skorti þat er hafa þurfti. Kvámu 
menn eftir því sem boðit var til veiziunnar. 
Fór Ólof geisli til veizlunnar með föður sínum. 
Var nú skipat mönnum í sæti ok borinn drykkr 
ágætr. Þorgrímr gekk um beina ok fanst 
mönnum mikit um, hversu gildr maðr ok 
sæmilegr hann var. Hann var sæmilega 
klæddr, því at konungr lagði mikla virðing á 
hann, ok þótti þat mörgum hans mönnum við 
of, ok lögðu mikla þykkju á Þorgrím þar fyrir. 
Lengt var nafn hans ok var kallaðr Þorgrímr 
prúði. Enn er Þorgrímr sá Ólofu, lagði hann 
þegar ástarhug til hennar, ok svá fór henni til 
hans, at hon unni honum, ok fundu þat þó 
ekki aðrir menn, enn þegar þau gátu fengit 
sér stund til, þá bar saman fundi þeira, ok 
fell þar hvárutveggju vel í skap. Spurði Þor- 
grímr, hversu hon mundi svara, ef hann bæði 
hennar, enn hon kvað engi mótmæli af sinni 
hendi, et faðir hennar vildi. Ok at liðinni 
veizlunni hóf Þorgrímr upp bónorð sitt ok bað 
Ólofar geisla. Tók Þórir jarl því ekki fljótt, 
ok skildu við svá búit. 

ð. Nökkuru síðar kom Þorgrímr at máli 
við konung ok bað hann gefa sér orlof át finna 

Þóri jarl, enn konungr veitti honum þat. Enn 
er Þorgrímr kom til Þóris jarls, var honum 
þar vel fagnat. Hóf Þorgrímr þá enn upp 
bónorðit, ok vildi nú til staðins vita, hver 
svör jarl mundi veita, enn jarl segist eigi 
mundu gifta honum dóttur sína. Var Þorgrímr 
þar þrjár nætr ok fell vel á með þeim Ólofa, 
ok segja þat nökkurir menn, at þá hafi þau 
bundit sitt eiginorð. Fór Þorgrímr þá aftr 
til konungs at sinni. Fór hann nú í hernað 
ok var þá fulltíða at aldri; lá hann í hernaði 
um sumarit ok þótti allra manna röskvastr í 
öllum mannraunum; bæði aflaði hann í þessari 
ferð fjár og frama. Þat var nú þessu næst, 
at Ketill af Raumaríki var riðinn til Þóris 
jarls við þrjá tign manna. Þar var þá ok 
Haraldr konungr at veizlu. Ketill hóf þá upp 
bónorð sitt ok biðr Ólofar geisla sér til handa, 
ok með fulltingi konungs þá giftir Þórir jarl 
Ólofu dóttur sína Katli. Lagði Ólöf þar ekki 
jáyrði til né samþykki, ok er kaupit skyldi 
fram fara, þá kvað Ólof vísu þessa : 
(1) Veitk at gullhrings gætir 

glaðr kveðr betr enn aðrir, 

sá mun hljómr í heimi, 

hlökk banda, mér granda; 

engi er hirðir hringa 

hvitr svát ek til líta; 


einum vann ek eiða, 
ann ek vel björtum manni. 

Flestir höfðu þat fyrir satt, at Ólöf mundi 
heldr viljat átt hafa Þorgrím, enn þó varð 
svá at vera. Var nú ákveðit brúðhlaupit nær 
þat skyldi vera; átti þat at vera at vetrnóttum 
heima hjá Þóri jarli. Líðr nú af sumarit. 
Um haustit kom Þorgrímr ór hernaði; fréttir - 
hann at Ólof var gift; fór hann þegar á kon- 
ungs fund, at biðja hann liðveizlu at ná kon- 
unni, hvort Þóri jarli líkaði betr eða verr ok 
þeim Katli, enn konungr skarst undan allri 
liðveizlu við Þorgrím, sagði Ketil vera sinn 
hinn bezta vin. „Ráð vil ek leggja til með 
þér“. segir konungr, „at þú deilir eigi kappi 
við Ketil. Vil ek biðja Ingibjargar dóttur hans 
þér til handa ok sættist svá heilum sáttum“. 
Þorgrímr kveðst þat eigi vilja gera, — „vil 
ek halda orð mín ok eiða, er vit Ólof höfum 
bundit með okkr; ætlar ek mér annathvárt 
hana at eiga ella enga aðra. Vili þér ok ekki 
mik til styrkja, þá mun ek eigi lengr yðr 
þjóna“. Konungr segir hann því ráða mundu, 
—- „enn þat er líkast, at ekki sé þinn heiðr í 
öðrum stað meiri enn með mér“. Síðan tók 
Þorgrímr orlof af konungi; gaf konungr Þor- 
grími gullhring at skilnaði, þann er stóð mörk. 
Fór hann síðan til sinna manna. Þá váru 
þrjár nætr til þess er brúðhlaupit mundi verða. 
Gengr Þorgrímr þá á land einn saman sinna 
manna, ok þar til er hann kemr í garðinn 

Þóris jarls. Þat var í þann tíma, er brúðrin 
var á bekk sett ok öll drykkjustofan alskipuð 
af mönnum ok konungr í hásæti, ok var veizlan 
hin bezta. Þorgrímr gekk inn í drykkjustof- 
una ok á mitt gólfit ok stendr þar. Svá váru 
mörg ljós í stofunni, at hvergi bar skugga á. 
Allir menn þektu Þorgrím, ok var hann þó 
mörgum enginn aufúsugestr. Þorgrímr mælti: 
„Hefir þú, Ketill, keypt Ólofa?“ Ketill kvað 
þat satt vera. „Var þat nökkut með hennar 
ráði gert?“ segir Þorgrímr. „Ek ætlaða, at 
Þórir jarl mundi sjálfr eiga at ráða dóttur 
sinni“, segir Ketill, „ok mundi það kaup lög- 
legt vera sem hann gerði“. Þorgrímr segir: 
„Þat segir ek, at vit Ólof höfum eiða bundit, 
at hon skyldi engan mann eiga nema mik, ok 
segi hon hvárt eigi er svá“. Enn Ólof kvað 
þat satt. „Þá þykjumst ek eiga konuna“, 
eegir Þorgrímr. „Hana skaltu aldri fá“, segir 
Ketill, „ok hefir ek deilt kappi við þér meiri 
menn ok haldit þó meira enn þeir“. Þorgrímr 
mælti: „Þá þykjumst ek sjá, at þá gerir þetta 
í konung trausti, ok sakir þess þá býð ek þér 
á hólm, ok berjumst vit, ok eigi sá konuna, 
er annan vinnr á hólmi“. „Þess ætla ek at 
njóta, at ek er mannfleiri enn þú“, segir Ketill. 
Ok sem þeir höfðu þetta at tala, bar svá við, 
at öll ljósin sloknuðu í stofunni; var þá upp- 
hlaup mikil ok hrundningar. Enn er ljósit 


VÍGLUNDAR SAGA. 18 


A 


kom var brúðurin horfin ok svá Þorgrímr. 
Þóttust nú allir vita, at hann mundi þessu 
valda; var þat ok satt, at Þorgrímr hafði tekit 
brúðrina ok bar bana til skips. Menn hans 
höfðu um búizt eftir því sem hann hafði skipat 
fyrir, svá at þeir váru búnir til hafs; vinda 
þeir nú upp segl sín þegar at Þorgrímr var 
búinn, því at vindr'stóð af landi. Þá var 
landnáma tími sem mestr á Íslandi; þóttist 
Þorgrímr vita, at hann mundi eigi geta haldit 
sik í Noregi eftir þetta verk. Fyýstist hann 
þá til Íslands. Létu þeir í haf ok fengu byri 
góða ok váru skamma stund úti; kvámu við 
Snæfellsnes ok tóku land í Hraunhöfn. Spurði 
konungr ok jarl til ferða Þorgríms, ok þóttist 
Ketill hafa fengit hina mestu sneypu, mist 
konuna, enn þótti óvist, hvárt hann gæti þetta 
nökkut við Þorgrím rétt eða eigi. Konungr gerði 
Þorgrím útlægan fyrir þetta verk af atgangi 
Ketils. Hverfum hér frá at sinni. 

6. Hólmkell hét maðr. Hann bjó á Fossi á 
Snæfellsnesi við Hólmkelsá. Hann átti þá konu, 
er Þorbjörg hét, Einarsdóttir frá Laugarbrekku; 
hann átti tvá sonu með henni; hét annarr 
Jökull, enn annarr Einarr. Hólmkell var Al- 
farinsson, Válasonar. Bróðir hans var Ingjaldr 
at Ingjaldshváli ok Höskuldr at Höskuldsstöð- 
um ok Goti á Gotalæk. Þorgrímr hinn prúði 
keypti land at Ingjaldshváli, enn Ingjaldr fór 

kaupferðum í annan stað, ok kemr hann ekki 
við þessa sögu. Þorgrimr gerðist brátt höfð- 
ingi mikill ok hinn mesti ristnarmaðr. Þeir 
gerðust vinir miklir ok Hólmkell at Fossi. 
Þat er sagt, at Þorgrímr gerði brúðhlaup til 
Ólofar. Hinn næsta vetr, er þau bjuggu at 
Ingjaldshváli, fæddi Ólof barn, ok var þat 
sveinn ok var nefndr Trausti.  Vetri síðar 
fæddi Ólof annan svein, ok var sá Víglundr 
nefndr; hann var snemma bæði mikill ok vænn, 
ok á því sana ári fæddi Þorbjörg meybarn ok 
var nefnd Ketilriðr. Þau. váru jafngömul ok 
Víglundr, enn Trausti vetri eldri. Þau eru upp 
fædd í heraðinu, ok var þat allra manna mál, 
at eigi karl né kona fæddist fegri upp ok at 
öllu kurteisari menn í sveitum enn þau Vig- 
lundr ok Ketilríðr. Hólmkell unni dóttur sinni 
mikit, svá hann mátti ekki í mót henni láta, 
enn Þorbjörg unni henni minna. Þá er Vig- 
luudr var tíu vetra, enn "Trausti ellefu, váru 
engir þar í sveitum jafnsterkir, ok var Vig- 
lundr sterkari. Þar fóru eftir aðrar þeira 
listir, enda sparaði Þorgrímr ekki af at kenna 
sonum sínum. Engar hannyrðir vildi Þorbjörg 
at Fossi kenna dóttur sinni. Þat þótti Hólm- 
keli bónda mikill skaði; tekr síðan þat ráð, 
at hann ríðr til Ingjaldshváls með dóttur sina; 
fagnar Þorgrímr honum vel, því at vinátta 
mikil var með þeim. Leitaði Hólmkell þangat 

til fóstrs dóttur sinni til Ólofar, at hon kendi 
henni hannyrðir, því at Ólof var köllut bezt 
ment allra kvenna á Íslandi; tók hon fegins 
hendi við henni ok lagði ástfóstr við hana. 
Þá átti Ólof unga dóttur, er Helga hét; var 
hon vetri yngri enn Ketilriðr; löðuðust þau öll 
saman með skemtan ok gleði þessir ungu 
menn, enn at hverju gamni sem þau váru, 
hlotnaðist svá til, at jafnan váru þau sér Vig- 
lundr ok Ketilríðr, eun þau systkin sér, Trausti 
ok Helga. Festi nú hvárt þeira Víglundar ok 
Ketilríðar mikla ást saman; töluðu þat ok 
margir, at þat þætti jafnræði fyrir flestra hluta 
sakir. Þat var jafnan, er þau váru bæði 
saman, at hvárki gáði annars, enn horfa upp 
á annat. Talaði Víglundr þat einn tíma, at 
hann vildi at þau byndi með fastmælum sína 
ást, enn Ketilriðr gaf sér fátt um þat, — „eru 
þar“, segir hon, „margir hlutir í móti, þat 
fyrst, at þér megi þetta ekki í hug vera, er 
þú ert eigi fulltíða, verði þér jafnan hverflyndir, 
karlmennirnir, um slíka hluti. Þat er annat, 
at mér stendr þat ekki, enda vil ek þat ekki, 
at fara eigi at föður ráðum. Enn þat er hit 
þriðja, at fyrir má bita, at ek sé mín eigi 
ráðandi, ok veit ek, at þar ganga mest at ráð 
móður minnar; hefir hon lítit ástríki á mér, 
enn engan veit ek þann, at ek vilda heldr eiga 
enn þik, ef ek skyldi ráða, enn hitt segir mér 

hugr um, at þar muni meinbugir stórir við 
liggja, hversu sem at lyktum gengr“. Oft kom 
Víglundr at máli við Ketilríði um þetta, enn 
hon svarar honum hinu sama; enn þó segja 
menn, at þau muni eiðum hafa bundit sitt 
eiginorð. | 

(. Nú er þar til at taka, sem þeir bræðr 
Jökull ok Einarr gerðust mjök óspakir í her- 
aðinu; gengu þeir mjök í fótspor móður sinnar 
um slíka hluti, enn Hólmkeli var þat leitt, ok 
gat þó ekki at gert; verða þeir ok óvinsælir 
sakir síns framferðis. Þeir bræðr áttu einn 
graðan hest, brúnan at lit; hann var ólmr; 
hverjum hesti rendi hann, sem honum var við 
att; hann hafði vígtennr svá stórar, at þær 
váru engum hesttönnum líkar. Víglundr átti 
graðan hest fífilbleikan at lit, hesta beztr ok 
fegrstr; hann hafði mikil mæti á hestinum. 
Þorgrímr hinu prúði átti tvau yxn brandkross- 
ótt at lit; beinslitr var á hornum þeira; honum 
þótti yxnin góð. Þat var einn tíma, at Einarr 
kom at máli við móður sina: „llla þykki mér, 
at Þorgrímr hinn prúði hefir svá mikil metorð 
hér í heraðinu; ætla ek mér at vita, ef ek 
- get komizt á muni við Ólofu konu hans; mundi 
þá verða annathvárt, at hann mundi leita at 
hefna eða mefnaðr hans mundi lægjast, ok er 
þó óvíst, þó at hann leiti at hefna, at hann 
beri hærra hlut“. Hon kvað þetta vera vel 

mælt ok væri nærri sínu skapi. Ok einnhvern 
dag, er Þorgrímr var ekki heima, reið Einarr 
til Ingjaldshváls ok Jökull bróðir hans með 
honum. Ólof húsfreyja hafði þat boðit einni 
heimakonu sinni, at hvern morgin skyldi hon 
læsa karldyrum, er karlmenn færi til verks 
síns, ok svá gerði hon. Ok þenna morgin 
kvámu þeir at bænum. Varð heimakona vör 
við ok gengr til svefnhúss Ólofar ok segir 
henni, at þeir Fossverjar eru komnir. Stendr 
hon upp ok klæðir sik ok gengr til saumastofn 
sinnar, ok setr þar niðr á miðjan pall grið- 
konu sína ok leggr yfir hana möttul sinn ok 
mælti: „Bregðst þú eigi ókunnig við, þó þeir 
ætli mik þik vera; enn ek skal svá til sjá, at 
þú fáir enga skömm af honum“. Aðra heima- 
konu sendi hon til dyranna, því at ekki var 
karlmanna heima.  Einarr spurði, hvar Ólof 
væri, enn hon sagði hana vera í sáumastofu 
sinni. Þangat snýr Einarr ok þeir bræðr 
báðir; enn er þeir kvámu í stofu, sá þeir at 
Ólof sat á palli; settist Hinarr niðr hjá henni 
ok talaði við hana. Í þessu kom maðr í stof- 
una bláklæddr ok helt á brugðnu sverði. 
Maðrinn var ekki stórr vexti, enn allreiðulegr 
var hann. Þeir spurðu hann at nafni, enn 
hann nefndist Óttarr. Ekki þektu þeir þenna 
mann, enn þó stóð þeim nökkurr ótti af þess- 
um manni. Hann tók til orða: „Út cr at 

ganga ok fagna Þorgrími bónda, því at hann 
riðr at garði“. Þeir spretta upp báðir ok 
ganga út ok sjá hvar bóndi ferr við mikinn 
flokk manna; stökkva þeir á bak ok riðu í 
burt ok heim; enn reyndar var þetta búsmali 
heim rekinn, enn hinn bláklæddi maðr var 
Ólof sjálf. Enn er Fossverjar vissu þat, þótt- 
ust þeir hafa farit mikla smánarferð. Vex nú 
af nýju mikill óþokki þeira í millum. Enn er 
Þorgrímr bóndi kom heim, sagði Ólof honum 
hversu farit hafði. Þorgrímr mælti: „Ekki 
skulu vit okkr at þessu gefa, sakir Hólmkels 
vinar míns, með því er Einarr kom ekki sín- 
um vilja fram“. 

S. Þat var einn dag, er þeir bræðr Jökull 
ok Einarr riðu til Ingjaldshváls; þeir váru 
allir heima feðgar ok úti staddir. Jökull 
spurði, hvárt Víglundr vill gefa honum hestinn 
hinn fífilbleika. Víglundr kveðst ekki ráðinn 
í því. Jökull kvað fornmannlega við orðit, 
enn Víglundr kvað ekki verða farit at því. 
„Þá muntu vilja etja við mik hestunum“. 
„Þat þykkir mér mega“, segir Víglundr. 
„Þá þykki mér betr enn gefinn“, segir Jökull. 
„Mun þat eigi fara sem má“, segir Viglundr. 
Kveða þeir á dag nær vera skal hestaatið. 
Enn er sú stund kom, er hestum skal etja, 
þá var fram leiddr Brúnninn þeira bræðra ok 
lætr hann ógurlega. Þeir bjuggust til bræðr báðir 

at fylgja honum. Því næst kom fram Bleikr- 
inn Víglundar; enn þegar er hann kom í hring- 
inn, þá snerist hann í kringlu, alt þar til er 
hann hóf upp báða fætr hina fyrri ok setti 
framan á snoppu Brúns, svá at ór honum 
hrutu allar vígtennrnar. Síðan lagði hann at 
tennrnar sínar ok náði aftrhuppinum á Brún 
ok reif þar á hol; datt Brúnn þá niðr dauðr. 
Ok er Fossverjar sá þat, hlupu þeir til vápna 
ok svá hvárirtveggju ok börðust þar til er þeir 
Þorgrímr ok Hólmkell gátu skilit þá, ok var 
þá fallinn einn maðr af Víglundi, enn tveir af 
þeim Jökli, ok skildu við svá búit. Enn helzt 
vinátta með þeim Þorgrími ok Hólmkeli sem 
áðr; spurði hann ok kærleika, er var með þeim 
Víglundi ok Ketilríði, ok meinaði hann þat 
ekki, enn Þorbjörgu ok sonum hennar þótti 
þat mjök illa vera. Liðu nú svá fram stundir, 
at þat var allra manna mál, at engir menn 
væri jafnvænir sem þau Víglundr ok Ketilríðr 
á Íslandi þeim samtíða, sakir lista ok kurteisi. 

9. Einn tíma er þess getit, at þeir bræðr, 
Jökull ok Einarr, fóru heiman frá Fossi um 
nótt, hon var þá björt, ok fram á afrétt, sem 
hestrinn sá hinn fifilbleiki, er Víglundr átti, 
stóð í. Þeir kvámu til hrossanna ok vildu 
reka heim, enn þat gekk þeim með engu móti; 
svá varði þeim hestrinn, at þeir gátu hvergi 
rekit hrossin; enn þeir höfðu sg at reka 

hrossin öll í langreið með hestinnm. Enn er 
þeir gátu eigi þat gert, urðu þeir harðla reiðir, 
ok sóttu at hestinum með vápnum ok vildu 
drepa hann, enn hestrinn varðist með tönnum 
ok fótum svá rammlega, at þat var lengi nætr, 
at þeir gátu ekki at gert; enn þat varð um 
síðir, at þeir kvámu á hann spjótalögum ok 
drápu hann svá. Enn er þat var gert, nentu 
þeir ekki at reka heim hrossin, því at þeim 
þótti sem þá mundi víst verða, at þeir höfðu 
drepit hestinn, enn þeir vildu leyna, ok drógu 
hann ofan fyrir einn klett til þess at þat væri 
ætlat, at hann hefði þar ofan fyrir dottit sjálfr. 
Fóru þeir síðan heim ok létu sem ekki hefði 
í gerzt. Nökkuru síðar fóru þeir bræðr Jökull 
ok Einarr í afrétt, þá er Þorgrímr hinn prúði 
átti ok geldneyti hans gengu í. Þar gengu í 
fim tigir uxa í flokki, er Þorgrímr átti. Þar 
þektu þeir Brandkrossana hina góðu, tóku þá 
ok slógu við togi ok leiddu heim til Foss ok 
drápu af báða ok gengu til ok festu upp síðan 
í útibúri. Þetta var nátt eina; höfðu þeir ok 
lokit þessu starfi áðr enn heimamenn stóðu 
upp. Alt vissi móðir þeira þetta með þeim, 
ok var heldr tasvíg at starfiunu með þeim son- 
um sínum. 

10. Nú er þar til at taka, er þeir bræðr 
Víglundr ok Trausti gengu einn dag til hrossa 
sinna, ok er þeir kváma í afréttina til hross- 

anna, þá sakna þeir hestsins ok leituðu víða, 
ok fundu hann um síðir undir einum klett 
stórum dauðan. Finna þeir á honum stór sár 
ok mörg; hafði hann verit lagðr á hol. Þótt- 
ust þeir Víglundr vita, at þeir Fossverjar 
mundu gert hafa. Gengu þeir bræðr heim ok 
sögðu, at hestr þeira var dauðr ok Fossverjar 
mundu gert hafa.  Þorgrímr bað þá láta vera 
kyrt, — „hafa þeir mist sinn hest áðr. Mun 
yðr nökkut til verða annat, ef svá ferr sem ek 
ætla, þótt þetta líði um“. Létu þeir þá kyrt 
fyrst at sinni Eigi löngu síðar var sagt Þor- 
grími, at í burtu væri uxar hans hinir góðu, 
Brandkrossarnir, þeir sem hann hafði mest mæti 
á, ok þat með, at menn hugðu af mannavöld- 
um vera. Þorgrímr gaf sér fátt um þetta, 
enn sagði þó meiri ván, at þjófar mundi liggja 
úti á fjöllum, þeir sem slíku ylli. Lét hann 
ekki leita uxanna. Spyrst nú þetta víða ok 
þykkir mönnum þeir á Ingjaldshváli vorða 
fyrir miklum sköðum. Þorbjörg at Fossi hefir 
þetta í miklum fleymingi; hon lætr neyta 
slátruxanna. Enn er Hólmkell bóndi verðr 
þess varr, hvar uxarnir eru niðr komnir, er 
Þorgrimr bóndi átti, tekr hann einn dag hest 
sinn ok riðr til Ingjaldshváls. Enn er hann 
fiunnr Þorgrím bónda. segir Hólmkell honum, 
at hann hyggr at þar muni niðr komnir uxur 
hans hinir góðu hjá honum ok synir hans muni 

valda. „Vil ek“, segir hann, „lúka verð fyrir 
uxana, svá mikit sem þú vilt sjálfr hafa, ef 
þú sækir þá eigi saksóknum“. Þorgrímr segir 
at svá skyldi vera. Tók hann. þá svá mikla 
Þenninga sem honum vel líkaði, ok skildu þeir 
Hólmkell ok Þorgrímr með mikilli vináttu. 

11. Kjölvör hét kona, er bjó í Hraunskarði; 
hon var fjölkunnig mjök ok at öllu illa fallin, 
harðla óvinsæl við alþýðu manna. Mikil vin- 
átta var með þeim Þorbjörgu at Fossi. Þan 
mæðgin öll saman, Þorbjörg, Jökull ok Einarr, 
keyptu at Kjölvöru, ok gáfu henni til hundrað 
silfrs, at hon skyldi fyrir koma þeim bræðrum 
Víglundi ok Trausta með einhverjum gerning- 
um, eftir því sem hon sæi ráð til, því at þeim 
lék hin mesta öfund á þeim, enn höfðu spurt 
hverr kærleikr var með þeim Viglundi ok 
Ketilríði, enn fyrirmundu þeim at njótast, sem 
síðar gaf raun á. Enn þau unnust því heitara 
með leynilegri ést ok fólginni elsku þeim í 
brjósti þegar í fyrstu, er þau váru uppvaxandi, 
svá at rætr elskunnar ok uppvöxtr ástarinnar, 
er aldri varð upprættr ór þeira hjörtum, eftir 
því sem náttúra er amorsins, at eldr yndisins 
ok logi elskunnar brennr því heitara ok sækir 
því meir brjóst ok hjörtu mannanna saman 
sem fleiri vilja þeim meina ok stærri skorður 
við settar þeira vandamanna, er áðr hefir ást 
ok elska saman fallit þeira á millum, sem nú 

þessara manna Víglundar ok Ketilríðar, því at 
þan unnust alla æfi svá heitt meðan þau lifðu 
bæði, at hvárki mátti af öðru sjá þaðan af er 
þau sáust með fyrsta, ef þau skyldu eftir því 
gera sem hugir þeira stóðu til. Maðr hét 
Björn; hann var heimamaðr Þorgríms prúða; 
hann var sjógarpr svá mikill, at honum þótti 
ekki veðr ófært á sjó at fara; kveðst hann 
aldri hirða um glettings báru. Hann hafði 
komit út með Þorgrími, ok hafði þá iðju, at 
hann var fyrir skipum hans, enn þá var fisk- 
gangr mikill á nesinu. Aldri reri hann við 
fleiri menn enn við þriðja mann ok hafði þó 
röskvan teinæring. Þat bar til, at liðsmenn 
hans báðir sýktust um haustit af göldrum 
Kjölvarar; váru þá allir menn at heyverkum. 
Þá vildi Björn róa til fiski ok biðr þá bræðr 
Víglund ok Trausta at róa með sér um daginn. 
Þeir gerðu svá, því at veðr var gott ok var 
vingott með þeim. Alt vissi Kjölvör þetta, ok 
fór upp á hús ok veifði kofra sínum í austr- 
ætt ok þyknaði skjótt veðrit. Enn er þeir 
kvámu út á miðit, var fiskr nógr undir. Þá 
sá þeir at dró upp flóka einn við austr ok 
landnorðr. Víglundr mælti: „Þat þykkir mér 
ráð, at vér haldim at landi; mér lízt ekki á 
veðr þetta“. Björn segir: „Eigi munu vér þat 
gera fyrr enn hlaðit er skipit“. „Þú munt“, 
segir Víglundr, „ráða því“. Flókann dró 

skjótt yfir ok fylgdi bæði vindr ok frost ok 
svá mikil sjóilska, at sjórinn var hvergi kyrr 
ok rauk sem saltkorn. Björn kvaðst þá vildu 
at landi halda. Víglundr kvað betr fyrr, — 
„enn þó skal nú ekki at telja“. Þeir róa þá 
Björn ok Trausti ok gengr hvergi á fyrir þem; 
rekr þá í útsuðr til hafs; tekr þá at fylla 
undir þeim skipit. Víglundr biðr Björn ausa, 
enn Trausta stýra, enn hann sezt til ára ok 
rær svá sterklega at hann nær landi við 
Dögurðarnes. Þar bjó Þorkell skinnvefja, er 
út kom með Bárði Snæfellsás, ok var þá gam- 
all! Enn er sagt var Ketilriði, at þá hefði 
undan rekit ok þeir væri dauðir, þá sé á hana 
ómegin. Enn er hon raknaði við, kvað hon 
vísu þessu, er hon leit til sjóvarins: 
(2) Eigi mák á ægi 
ógrátandi líta 
sízt málvinir mínir 
fyr marbakkann sukku; 
leiðr er mér sjóvar Sorti 
ok súgandi bára; 
- heldr gerði mér harðan 
harm í unna farmi. 
Þorkell tók vel við þeim in ok fóru 
þeir heim annan dag; varð þar fagnafundr með 
þeim Víglundi ok Ketilriði. 
12. Nú er þar til at taka, er fyrr var frá 
horfit, at Ketill raumr unir illa við málalyktir 
þær, er urðu með þeim Þorgrími hinum prúða; 

tók hann fast at eldast ok þótti eigi hægt til 
atgerða. Synir hans Sigurðr ok Gunnlaugr 
gerðust hraustir menn ok vænir, enn Ingibjörg 
dóttir hans var allra kvenna fríðust. Hákon 
hét maðr. víkverskr at ætt ok ríkr at penn- 
ingum ok kappsamr; hann byrjar ferð sina til 
Ketils af Raumaríki ok biðr dóttur hans sér 
til Eanda, enn hann svaraði svá því máli; 
„Ek mun gifta þér dóttur mína með þeim 
skilmála, at þú skalt fara áðr út til Íslands, 
ok drep áðr Þorgrím prúða ok fær mér höfuð 
hans“. Hákon kvað sér ekki þykkja þat mikils 
vert, ok þessu keyptu þeir. Fór Hákon til 
Íslands þat sumar. Hann kom skipi. sínu við 
Fróðárós. Þeir Fossverjar kvámu til skips 
fyrst, Jökull ok Einarr. Tók stýrimaðr vel 
við þeim ok spurði þá margs. Þeir váru ok 
léttir af tíðindum. Spurði hann at híbýlum, 
enn þeir sögðu hvergi betra enn at Fossi hjá 
föður sínum. „Eigum vit systur svá fríða ok 
kurteisa, at engin finst hennar líki, vilju vit 
gera hvárt er þú vilt, einn eiga hana eða 
takir þú hana frillutaki; vilju vit bjóða þér 
þangat til vistar með okkr“. Stýrimanni þótti 
þetta mjök fýsilegt; seg'st hann ok þangat fara 
mundu ok segir þeim þá, hvert erindi hann 
hefir til Íslands, ok þótti þeim þat vel vera, 
ok bundust nú allir í þessum ráðum. Nökk- 
uru síðar fór stýrimaðr heim til Foss ok var 

þat fjarri vilja Hólmkels bónda, enn þó varð 
svá at vera, ok nökkuru síðar kom stýrimaðr 
sér í vináttu við Þorbjörgu; gaf hann henni 
marga góða gripi. Þat var einn tíma, at Há- 
kon kom at máli við þau mæðgin; hann spurði 
hvar sú kona væri, er þeir bræðr höfðu honum 
af sagt; — „vilda ek sjá hana“. Þau sögðu 
hana vera á fóstri hjá Ólofu at Ingjaldshváli. 
Hákon bað, at hon skyldi heim fara, — „ok treysti 
ek því, at ek skal af yðr mæðginum fullting 
til hafa, at ek fái hennar vilja sakir várrar 
vináttu“. Litlu síðar kom Þorbjörg at máli við 
Hólmkel bónda. „Þat. vil ek“, segir hon, „at 
Ketilríðr dóttir mín fari heim til mín“. „Hitt 
þykki mér ráð“, segir bóndi, „at hon sé þar 
kyrr sem hon er komin“. „Eigi skal þat 
vera“, segir hon, „skal ek fyrr sækja hana enn 
hon sé þar lengr ok fái þvílíkt orð af Vig- 
lundi sem á horfist; vil ek fyrr gifta hana 
Hákoni, því at þat lízt mér sómaráð“. Skilja 
þan sitt tal at því. Þykist Hólmkell vita, at 
Þorbjörg lætr sækja Ketilríði, ok vill hann 
heldr sækja hana sjálfr. Ríðr hann síðan til 
Ingjaldshváls; var honum þar vel fagnat. Enn 
er hann var kominn, gengr Víglundr til Ketil- 
ríðar ok mælti svá: „Hér er kominn faðir 
þinn; þykkjumst ek vita, at hann ætlar at 
sækja þik ok flytja þik heim með sér; mun 
hann ok því ráða; enn þat vilda ek, Ketilríðr, 

at þú myndir öll okkar einkamál, því at ek 
veit, at ek verð þér aldri afhuga“. Ketilríðr 
mælti ok grét við mjök: „Fyrir löngu þótt- 
umst ek vita, at vit mundum eigi njótast mcga 
í náðum. Þætti mér nú betr, at vit hefðim 
þar færra um talat, enn ekki er vist, at þú 
unnir mér meira enn ek ann þér, þótt ek tala 
þar um færa enn þú; enn sé ek at þetta eru 
ráð móður minnar; hefir ek lítt ástir af henni 
haft um langan tíma, ok er þat líkast, at 
farnar sé gleðistundir okkrar ef hún ræðr; enn 
þó munda ek vel una, ef ek vissa at þér 
gengi vel til, ok annathvárt munu vit njótast 
aldri eða munu þar ráð föður mins til koma, 
enn þó á hann við þungt at etja, þar sem eru 
bræðr mínir ok móðir, því at þau vildu alt 
Í móti mínum vilja gera, enn lát þú sem sízt 
á þér festa“. Síðan gekk Víglundr at Ketil- 
ríði ok kysti hana. Var þá auðfundit á henni 
ok þeim báðum, at þeim þótti mikit fyrir at 
skilja at því sinni, ok kvað Víglundr vísu: 
(8) Öngri skal ek þó ungri 

unna silki-Gunni 

enn svá at ýtar finni, 

annarri enn þér svanni; 

frið man orð ok eiða 

ár þá er fyrri váru 

Hlökk, þót spreytinn sprakki 

spilli vár á milli. 

Ketilriðr gekk þá inn í bæinn at finna föður 
sinn. Sagði hann þegar, at hon skyldi heim 
með sér.  Ketilríðr kvað hann ráða skylda, 
— „enn gott þykkir mér hér at vera“, 
segir hann, „enn þó verðr nú svá at vera“. 
Öllum þótti mikit at skilja við Ketilríði, því 
at hon var hugþekk hverjum manni. Riðu þau 
nú heim til Foss. Ok er Ketilríðr var heim 
komin, varð stýrimaðr harðla feginn, enn Þor- 
björg móðir hennar skipaði henni at þjóna 
Hákoni, enn hon vildi þat með engu móti gera. 
Sagði hon þetta föður sínum með gráti, enn 
hann sagði: „Þú skalt ekki Hákoni þjóna 
nema þú vilir, ok þat eina gera sem þú vilt, 
ok vertu jafnan hjá mér nætr ok daga“. Hon 
kvaðst þat gjarna vilja. Leið svá fram nökk- 
ura stund, at hann náði aldri at tala við hana. 

13. Nú eru teknir upp leikar á Esjutjörn, 
ok gengu Fossverjar fyrir gleði. Ok hinn 
fyrsta dag, er menn kvámu heim frá leik 
þessum spurði Ketilríðr, hvárt ekki hefði 
komit frá Ingjaldshváli. Henni var sagt, at 
þeir hefði allir komit feðgar ok Ólof ok Helga 
d.ttir hennar. Ketilríðr bað föður sinn annan 
dag at fara til leiksins. Hann játar þvi, ok 
fóru þau nú öll saman um daginn ok varð 
gleði góð. því at Þorgrímssynir kvámu, enn 
ekki fleiri frá Ingjaldshváli. Þeir gengu þangat 
á brekkuna sem konurnar sátu. Ketilríðr stóð 

upp í móti þeim ok fagnar þeim blíðlega; 
settust þeir niðr bjá henni á sína hönd hvárr 
Ketilríði Víglundr ok Trausti. Þá mælti 
Ketilríðr: „Nú mun ek gera mér jafnkært við 
báða ykkr at yfirvarpi“. Ketilríðr horfði jafn- 
an á Víglund ok mælti: „Nú mun ek lengja 
nafn þitt ok kalla þik Víglund hinn væna, ok 
er hér hringr, er ek vil gefa þér, er faðir 
minn gaf mér í tannfé, ok hann vil ek gefa 
þér í nafnfesti“. Hann tók við hringnum ok 
dró á hönd sér.  Víglundr gaf henni á mót 
hringinn Haraldsnaut, því at faðir hans hafði 
gefit honum hann. Varð þeim nú drjúgtalat. 
Sem þeir Fossverjar sá þetta, fekst þeim mikit 
um. Fara nú hvárirtveggju heim um kveldit. 
Kom Hákon at máli við Þorbjörgu ok bað hana 
ekki láta dóttur sína fara til mannfurda nökk- 
urra, — „með þvílíka skapsmuni sen hún hefir“. 
Hon játar því, ok talar Þorbjörg við Hólmkel 
bónda at hann skyldi eigi Ketilríði láta fara 
til nökkurra leika, ok láta hana heldr sitja 
heima, ok svá gerði hann, ok varð Ketilríðr 
óglöð við þat. Faðir hennar kvaðst þá heima 
skyldu vera hjá henni, ef henni þætti svá betr, 
enn hon kvaðst þat gjarna vilja. Fóru menn 
nú til leika sem áðr, ok stóðu menn þar sínu 
megin at hvárir at leik, Fossverjar ok Þor- 
grímseynir. Þat var einn tíma, at Víglundr 
sló knöttinn út fyrir Jökli. Jökull reiddist þá 


80 VÍGLUNDAR SAGA. 


ok tók knöttinn, er hann náði, ok setti framan 
í andlit á Víglundi, svá at ofan hljóp brúnin. 
Trausti reist af skyrtu sinni ok batt upp brún- 
ina á bróður sínum; enn þá er þat var gert, 
váru Fossverjar heim farnir. Þeir bræðr fóru 
beim, ok er þeir kvámu til stofu, sat Þorgrímr 
á palli ok mælti svá: „Heil, systkin“. „Hvárn 
okkar kvénkennir þú nú, faðir?“ segir Trausti. 
„Mér þykkir“, segir Þorgrímr, „sem þat muni 
kona vera, er faldinn hefir“. „Eigi er ek 
kona“, segir Víglundr, „enn vera má at skamt 
sé frá“. „Hví hefndir þú þín eigi á Jökli?“ 
segir Þorgrímr. „Þeir váru heim farnir“, segir 
Trausti, „þá er ek hafða bundit um andlitit“. 
Fell þar þetta skraf niðr at sinni. Annan dag 
fóru þeir til leiks báðir bræðr, ok þá er minst 
var ván at, sló Víglundr knettinum framan í 
brýn Jökli, svá at sprakk fyrir. Jökull ætlaði 
at slá Víglund með knattdrepunni. Víglundr 
hljóp undir Jökul ok færði hann niðr við klak- 
anum, Svá at Jökull lá lengi í óviti; váru þeir 
þá skildir ok fóru hvárirtveggju heim. Eigi 
var Jökull sjálfkrafi á bak; var hann fluttr 
í fjórum skautum heim; batnar honum bráð- 
lega; váru þá teknir upp leikar at Fossi. 
Bjuggu þeir Þorgrímssynir sik til leika. Latti 
Þorgrimr þess, ok kvaðst þat ætla, at stór 
vandræði mundi af standa, enn þeir fóru eigi 
að síðr. Enn er þeir kvámu í stofu at Fossi, 

var tekit til leiks. Alskipuð var stofan. Viíg- 
lundr gengr innar at pallinum, þar sem bóndi 
sat ok dóttir hans. Ketilríðr fagnar vel Vig- 
lundi. Hann tók hana ór sæti ok settist þar 
niðr, enn setti hana í kné sér. Enn er bóndi 
sá þat, þá þokaði hann um manns rúm; settist. 
Ketilriðr niðr í millum þeira; tóku þau tal 
með sér. Þá lét bóndi fá þeim tafl ok tefldu 
þau þar um daginn. llla gazt Hákoni at því. 
Oft kom Hákon at því máli við Hólmkel um 
vetrinn, at hann skyldi gifta honum Ketilríði 
dóttur sína, enn Hólmkell bóndi svarar æ hinu 
sama ok lézt þat eigi gera mundu. Liðr nú 
daginn þar til sem þeir bræðr bjuggust heim; 
enn er þeir váru út komnir á hlað, var Ketil- 
ríðr þar fyrir ok bað þá bræðr ekki fara heim 
um kveldit, — „sakir þess“, segir hon, „at ek 
veit, at bræðr mínir sitja fyrir ykkr“. Vig- 
lundr kvaðst fara sem áðr eftir því sem hann 
hafði áðr ætlað ok svá gerðu þeir. Sína öxi 
hafði hvárr þeira bræðra í hendi sér. Enn er 
þeir kvámu at stakkgarði einum, sá þeir, at 
þar váru Fossverjar tólf saman. Þá mælti 
Jökull: „Þat er vel, Víglundr, at vit höfum 
fundizt; skal nú launa þér fallit ok svá knatt- 
höggit“. „Ek kann eigi at lasta“, segir Vig- 
lundr. Síðan sækja þeir at þeim bræðrum, 
enn þeir verjast vel ok drengilega. Eigi hafði 
Víglundr lengi barizt áðr enn hann varð manns- 


39 VÍGLUNDAR SAGA. 


bani ok annars, enn Trausti hafði drepit hinn 
þriðja. Þá mælti Jökull: „Nú skulu vér frá 
halda ok snúa öllum sökum á hendr þeim 
bræðrum“, — ok svá gerðu þeir; fóru þá hvárir- 
tveggju heim. Segir Jökull föður sínum, at 
Víglundr ok Trausti hefði drepit þrjá heima- 
menn hans, — „enn vér vildum ekki á hluta 
þeira gera fyrr enn vér fundum þik“. Hólm- 
kell varð þá reiðr mjök við sögu þessa. 

14. Jökull eggjaði föður sinn á at gifta 
Hákoni Ketilriði dóttur sína, ok með atgangi 
þeira bræðra gifti Hólmkell dóttur sína, ok 
lagði hon þar ekki samþykki til. Ætlaði Há- 
kon at festast hér á Íslandi, því at hann sá, 
at hann kom því ekki fram, at drepa Þorgrím 
prúða. —Spurðist þetta nú til Ingjaldshváls 
ok brá Víglundi mjök við þetta. Enn erHólm- 
kell sá hit sanna um fyrirsátir þeira bræðra, 
þá þóttist hann hafa ofgert, er hann gifti Há- 
koni Ketilriði. Sækja þeir nú leika sem áðr 
Þorgrímssynir til Foss. Kom Víglundr at máli 
við Ketilríði ok gaf henni stór ávít, er hon var 
gift. Enn er þeir bjuggust heim um kveldit, 
var Hákon horfinn ok þeir Hólmkelssynir ok 
margir menn með þeim. Bóndi leitaði um við 
Víglund: „Þat vilda ek“, segir hann, „at þit 
færið ekki heim í kveld, því at mér þykkir 
eigi trúleg ferð þeira bræðra“; enn hann kveðst 
fara mundu sem hann hefði ætlat fyrir því. 

Enn er þeir kvámu út fyrir dyr, var Ketilríðr 
þar fyrir ok bað Víglund fara aðraleið. „Ekki 
mun ek stórt fyrir þín orð gera“, segir hann 
ok kvað vísu: 
(4) Trúði málmþings meiðir 

marglóðar þér tróða, 

hugðak sízt at hefði 

hringlestir þik festa; 

eigi tjáðu eiðar 

oss né margir kossar, 

seint er kvenna geð kanna, 

kona sleit við mik heitum. 
„Ekki þykkjumst ek þat gert hafa“, segir Ket- 
ilríðr, „ok vilda ek at þú færir hvergi“. „Eigi 
skal þat vera“, segir Víglundr, „því at mér 
er meiri hugr á, at vit Hákon reyndim með 
okkr, enn hann spenni þik, ok sjái ek þar upp 
á“, ok kvað vísu: 

(5) Þola mun ek eld sem aðrir, 

þótt eggviðr á mik leggi, 

ráð eru þungleg Þrúðar, 

þann sem maðr eða annarr; 

hinn þykki mér meiri, 

ef menbrennir þik spennir 

iðinn axlarmeiðum 

annarr enn ek þik, svanni. 

15. Síðan fóru þeir veg sinn ok alt þar til 
ér þeir kvámu at stakkgarðinum, þar sem þeir 
höfðu ázt við fyrr. Þar váru Fossverjar tólf 
saman. Þeir Þorgrímssynir kvámust upp á 


heyit, er í garðinum var, svá at hinir urða 
3 

ekki fyrr varir við enn þeir höfðu leyst upp 
stórt klakatorf ok mikit; enn er þeir höfðu þat 
gert, sjá þeir þá Þorgrímssonu ok hlupu þeir 
upp ok sóttu at þeim, ok varð þar hinn snarp- 
asti bardagi, ok þóttust þeir Fossverjar sjá, at 
þeir mundu seint geta unnit þá Þorgrímssonu 
meðan þeir váru á heyinu. Þá mælti Jökull: 
„Þat er nú ráð, Víglundr, at hvika eigi undan, 
ok höfum vér þat fyrir satt, at þú sért eigi 
fullröskr karlmaðr, nema þú farir ofan af hey- 
inu, ok berjumst svá til þrautar“. Ok við á- 
eggjan Jökuls stökk Víglundr ofan af heyinu, 
ok svá Trausti bróðir hans. Varð þá svipan 
hörð, ok fellu þá menn þeira Hákonar allir, 
svá at þeir stóðu uppi þrír einir Fossverjar, 
Jökull, Einarr ok Hákon, ok enn tveir menn, 
ok váru þá óvígir. Jökull mælti: „Nú skal 
með prúðvigi at vinna; þeir skulu berjast 
Trausti ok Einarr, Víglundr ok Hákon, enn 
ek skal sitja hjá“. Trausti var bæði sárr ok 
móðr; berjast þeir Trausti ok Einarr til þess 
er hvárttveggi fellr. Þá tóku þeir til at ber- 
jast Víglundr ok Hákon; var Viglundr ákaflega 
móðr, enn ekki sárr. Þeira atsókn var bæði 
hörð ok löng, því at Hákon var bæði sterkr 
ok fullhugi, enn Víglundr var bæði sterkr ok 
vápnfimr ok ákafr, ok svá lýkr þeira viðskift- 
um, at Hákon fellr dauðr niðr, enn Viglundr 
er þá mjök sárr. Jökull sprettr þá upp; hann 

var þá ómóðr ok ekki sárr. Þá snýr hann til 
móts við Víglund ok taka þeir til at berjast, 
'ok varð þeira atgangr lengi dags bæði harðr 
ok langr, svá at ekki mátti á millum sjá, 
hvárr at sigrast mátti; þó þóttist Víglundr 
sjá, at honum mundi eigi endast at berjast 
við Jökul til þrautar sakir sára sinna ok mæði. 
Kastar hann þá upp skildinum ok öxinni, því 
hann var jafnvígr báðum höndum; tók hann 
þá hinni hægri hendi skjöldinn, enn hinni 
vinstri öxina; við því gat Jökull ekki sét, ok 
hjó Víglundr af honum höndina hægri í olboga- 
bótinni. Þá leitaði Jökull undan. Eigi gat 
Víglundr eftir honum farit; greip hann þá 
spjót eitt, því mörg lágu hjá honum, ok skýtr 
eftir Jökli. Spjótit kom á millum herða hon- 
um ok flaug út um brjóstit; fell Jökull þá 
dauðr niðr, enn Víglund mæddi blóðrás ok fellr 
í óvit ok lá sem hann væri dauðr. Þetta sá 
þeir tveir menn, sem eftir váru af Fossverjum; 
leituðu þeir þá á bak ok riðu heim til Foss 
ok kvámu í stofu. Sat bóndi á palli ok dóttir 
hans, enn húsfreyja á aðra hönd. Þeir segja 
þá tíðindin, at Hákon var fallinn ok þeir 
bræðr ok sjau menn aðrir, ok svá væri fallnir 
Þorgrímssynir. Ok er Ketilríðr heyrði bat, 
fell hon í óvit, enn er hon vitkaðist, mælti 
Þorbjörg móðir hennar: „Nú sýnir þú laus- 
læti þitt“, segir hon, „ok hverja ást er þú 

hefir haft á Víglundi; er nú vel er þit skuluð 
skilja“. Hólmkell bóndi mælti: „Því skal svá 
virða fyrir henni; svá mikit unni hon bræðrum 
sínum, at henni brygði eigi síðr við þat, er 
hon spurði þeira fall“. „Vera má þat“, segir 
Þorbjörg, „at þat sé svá, enn eigi ætlaði ek, 
at svá mundi verða, ok er mál at safna liði 
ok mönnum ok drepa Þorgrím hinn prúða ok 
hefna sem greypilegast“. „Mun því vel ráðit?“ 
sagði bóndi, „þykki mér sem hann sé saklanss 
af drápi þeira bræðra, enn Þorgrímssynir máttu 
eigi meira fyrir týna enn lifinu; lá þeim þat 
fyrir at verja hendr sínar“. 

16. Þeir Víglundr ok Trausti liggja nú 
Í valnum; raknar Víglundr við ok leitar at 
bróður sínum ok finnr at líf er með honum; 
ætlar hann at veita honum umbúð, því hann 
treystist eigi at bera hann til bygða; þá heyrði 
hann til íshöggva-gangs; var þar þá kominn 
faðir þeira með sleða; lætr hann Trausta í 
sleðann ok ekr honum heim til Ingjaldshváls. 
Víglundr reið einn saman. Lætr hann þá 
undirsæng sína í jarðhús eitt, ok var þar þá 
Ólof fyrir ok batt sár þeira; váru þeir þar á 
laun ok urðu græddir at heilun, ok lágu þeir 
alla tólf mánuði í sárum. Hólmkell lét heygja 
sonu sína ok þá menn sem með þeim höfðu 
fallit; heita þat nú síðan Kumlahaugar. Spurð- 
ist þetta nú víða ok þótti öllum þetta mikil 

tíðindi; höfðu þat ok allir nær fyrir satt, at 
Þorgrímssynir væri fallnir. Fundust þeir 
Hólmkell ok Þorgrímr ok skildi ekki þetta 
þeira vinfengi, ok urðu á þat sáttir, at leggja 
eigi þessi mál til laga né dóma. Enn er Þor- 
björg vissi þat, þá sendi hon á laun til föður 
síns Einars, at hann skyldi taka vígsmálit eftir 
sonu sína ok sækja sonu Þorgríms til fullra 
sekta ef þeir lifði. Enn þótt Einarr væri 
gamall, ræðst hann fyrir málit ok sótti sonu 
Þorgríms bónda á Þórsnesþingi til fullra sekta. 
Spurðist þetta heim í heruð. Hásetar Hákonar 
sigldu fram um sumarit, þegar þeir váru búnir, 
ok kvámu við Noreg ok fundu Ketil, ok segja 
honum alt sem farit hafði, ok þótti honum 
seinlega á horfast um hefndina við Þorgrím 
ok sonu hans. Synir Ketils váru þá nýkomnir 
ór víkingu Gunnlaugr ok Sigurðr. Þeir váru 
hinir frægustn menn. Gunnlaugr ofláti hafði 
þess heit strengt, at synja engum manni fars 
ef líf lægi við.  Sigurðr hinn spaki hafði þess 
heit strengt, at launa aldri illu gott. Ketill 
segir nú sonum sínum fall Hákonar ok biðr þá 
at fara til Íslands ok hefna sinnar svívirðingar 
ok drepa Þorgrím prúða. Þeir létu seint við 
því ok fóru þó sakir bænarstaðar föður síns; 
ok þegar er þeir kvámu í haf, rak á fyrir 
þeim storma ok stórviðri ok velktust þeir úti 
alt til vetrnátta. Kvámu þeir þá við Snæfells- 

nes í þoku mikilli; brutu skipit við Öndverða- 
nes; kvámust menn allir lífs á land, enn lítit 
nökkut af fé. Þorgrímr spurði þat, ok hverir 
menn á váru; reið hann til móts við þá ok 
bauð þeim til sín við alla sína menn ok þat 
þágu þeir ok váru þar um vetrinn. Mikit 
fanst Sigurði um Helgu, enn þó talaði hann 
fátt við hana. Aldri urðu þeir varir við Þor- 
grimssonu. Þat var einn tíma, er Gunnlaugr 
kom at máli við Sigurð bróður sinn ok mælti: 
„Skulu vit ekki leita til hefnda við Þorgrím? 
Því at þat veit ek, at vit fám fnllgott færi á 
honum“. Sigurðr mælti: „Þetta er betr ótalat; 
þætti mér ek þá launa illu. gott, ef ek skylda 
þann mann drepa, er mik hefir áðr tekit af 
skipbroti, enn gert við mik hvern hlut öðrum 
betr; skylda ek heldr verja hann enn vont 
gera, ef því væri at skifta“. Skildu þeir sitt 
tal ok kom Gunnlaugr aldri at því máli oftar 
við Sigurð.  Líðr nú vetrinn, ok láta þeir 
bræðr búa skip sitt ok vilja vera búnir at 
sumri til burtferðar. Töluðu þat sumir menn, 
at vel mundi hafa fallit á með þeim Helgn ok 
Sigurði, enn þó kom þat eigi mjök á loft fyrir 
alþýðu manna. 

17. Nú víkr sögunni til Eiríks jarls Hann 
gerðist maðr gamall ok dó af elli, ok tók Sig- 
mundr son hans eignir eftir hann, ok fekk 
enga nafnbót af Haraldi konungi, því at kon- 

ungr lagði heldr þykkju á alla frændr Þor- 
grims sakir vináttu við Ketil. Helgi hafði 
kvángast í Noregi, ok var kona hans önduð, 
er hér var komit sögunni. Hann átti eina 
dóttur barna, er Ragnhildr hét, kvenna fríðust. 
Helgi undi eigi í Noregi ok fór til Íslands ok 
kom í Austfjörðu seint í landnámatíma. Hann 
keypti land í Gautavík, at Gauta þeim, er þat 
land hafði numit, ok bjó þar til elli. Nú skal 
nefna fleiri menn til sögunnar. Steinólfr hét 
maðr, er bjó í Hraunsdal; hann átti þann son, 
er Þorleifr hét, mikill maðr ok efnilegr. Hann 
bað Ketilríðar, enn hon vildi eigi eiga hann. 
Þorleifr talaði þar mikit um, at hann skyldi 
fá hennar, þótt hon vildi eigi þar samþykki 
til gefa. Mjök var Þorbjörg honum samþykk. 
Enn er svá var komit, at Þorgrímssynir váru 
mjök alheilir orðnir sinna sára, spurðu þeir 
fóður sinn, hvat hann legði til með þeim. 
Hann segir: „Þat þykki mér ráð, at þit komið 
ykkr í skip með þeim bræðrum Gunnlaugi ok 
Sigurði, ok biðið þá fars um Íslandshaf, ok 
segið lif ykkart við liggja, sem satt er; þit 
skuluð dyljast, enn Sigurðr mun halda heit- 
strenging sína ok flytja ykkr; er Sigurðr góðr 
drengr ok munu þit af honum gott hljóta, 
enda munu þit ok þess við þurfa, því at þar 
munu þit min gjalda“. Var þetta statt gert. 
Þat segja menn, at Ketilriðr væri mjök harm- 

þrungin um vetrinn, svaf hon oft litit ok vakti 
Í saumastofu sinni um nætr. Þá sömu nótt, 
er Víglundr ætlaði til skips um daginn eftir, 
því at þeir Ketilssynir váru þá búnir til hafs, 
fóru þeir til Foss ok gengu tilstofu. Ketilriðr 
sat þar fyrir ok vakti, enn þjónustukonur 
hennar sváfu. Hon fagnaði vel þeim bræðrum; 
—- „hefir nú langt verit“, segir hon, „síðan er 
fundi vára bar saman, ok þykki mér nú all- 
vel“, segir hon, „er þit eruð heilir ok vel til 
reika“. Settust þeir bræðr þá niðr hjá henni 
ok töluðu lengi. Sagði Víglundr henni þá alla 
ætlan sína. Lætr hon vel yfir því, — „þykkir 
mér vel“, segir hon, „þegar þér gengr vel til, 
hversu sem um mik ferr“. #„Gifzt þú eigi 
meðan ek er í burt“, segir Víglundr. „Faðir 
minn mun því ráða“, segir Ketilríðr, „því at 
ek má eigi, enda vil ek ekki í móti honum 
gera, enn vera má, at mér sé ekki hægra enn 
þér, ef öðruvísi verðr, enn þó mun þat sínu 
fram fara“. Viglundr bað hana skera hár sitt 
ok þvá hár sitt; hon gerði ok svá. Enn er 
þat var gert, mælti Viglundr: „Þat læt ek um 
mælt, at engin skeri hár mitt né þvoi höfuð 
mitt önnur enn þú á meðan þú ert á lífi“. 
Síðan gengu þau út öll saman. Þau skildu í 
túninu úti. Mintist Víglundr við Ketilriði, enn 
hon grét sárlega; var þá auðfundit, at þeim 
þótti mikit fyrir at skilja, enn þó varð svá at 

vera. Gekk hon þá inn í stofu sína, enn þeir 
fórn veg sinn. Þá kvað Víglundr vísu áðr 
enn þan Ketilríðr skildu: 


(6) Mær, nem þú mínar vísur, 
munnfögr, ef þú vilt kunna, 
þær munu þér at gamni, 
þorngrund, koma stundum; 
enn ef ítrust verðr úti, 
eygerðr, litin freyja, 
þá muntu mín, in mjóva, 
minnast hverju sinni. 


' Enn er þeir váru komnir skamt ór garði, þá. 
kvað Víglundr aðra vísu : 


(7) Stóðum tvau Í túni, 
tók Lín um mik sínum 
höndum, hauklegt kvendi, 
hárfögr ok grét sáran; 
títt flugn tár of tróðu, 
til segir harmr um vilja, 
strauk drifhvítum dúki 
drós um hvarminn ljósa. 


Litlu síðar, er Ketilríðr kom í stofu sína, kom 
Hólmkell bóndi þar ok sá dóttur sína grátna 
mjök. Hann spyrr, hví henni yrði svá ósvefn- 
samt. Hon svarar ok kvað vísu: 


(8) Skamt leidda ek skýran 
skrauta-Njörð ór garði, 
þó fylgdi hugr minn honum 
hverskyns konar lengra; 
mundak leitt hafa lengra, 
ef land fyrir lægi væri 

ok ægis-mar yrði 
allr at grænum velli. 
Síðan mælti Ketilríðr ok svaraði föður sínum: 
„Mér kemr í hug fall bræðra minna“. „Vildir 
þú láta hefna þeira?“ segir hann. „Þatskyldi 
prófast, ef ek væri svá karlmaðr ok mikils 
ráðandi sem nú er ek kona“. Bóndi segir: 
„Vit þat fyrir satt, dóttir, at ek hefir þat 
fyrir þína skuld gert, at ganga ekki at þeim 
bræðrum, því at ek veit at þeir lifa, ok dylst 
þú ekki fyrir mér, á hvárn máta er þú vilt 
vera láta, því at ek skal þegar ek get drepa 
þá, ef þat er þinn vili“. Hon svaraði þá: „At 
því síðr skyldu þeir drepnir, ef ek skyldi ráða, 
at hvárrgi skyldi hafa verit sekr gerr, ef ek 
skyldi ráða, ok svá penninga til gefa þeim til 
farareyris, ef ek ætta, ok svá skyldi ek engan 
mann eiga nema Víglund, ef ek skyldi kjósa“. 
Hólmkell stóð þá upp ok gekk út ok tók hest 
sinn ok reið eftir þeim bræðrum. Enn er þeir 
sá hann, þá mælti Trausti: „Þar ríðr Hólm- 
kell ok er einn saman, ok er eitt til, ef þú 
vilt fá Ketilríðar, ok er þat þó eigi gott, at 
drepa Hólmkel, enn taka Ketilriði“. Víglundr 
segir: „Þó at þat væri á baugi, at ek sæi 
aldri Ketilríði heðan af, þá vilda ek þat þó 
heldr, enn gera Hólmkeli nökkut mein, ok lítt 
mynda ek honum þá dygð, er hann hefir mér 
veitta, slíka harma sem hann ætti mér at 

launa, enda mun Ketilríðr nóga harma bera, 
þó eigi sé drepinn faðir hennar, sá sem henni 
vildi alt gott“. „Svá er ok bezt“, segir Trausti. 
„Nú skulu vit“, segir Víglundr, „ríða í túnit 
fyrir hann; cr honum þat sæmdarauki“. Ok 
svá gerðu þeir. Ok ríðr Hólmkell fram um þá 
ok snýr siðan heim aftr. Þeir bræðr fara 
nú aftr á götuna ok sjá þar fé ok gullhring 
með rúnakefli; þar ern fristin á öll orð þeira 
Ketilríðar ok Hólmkels, ok þat með, at þetta 
fé gefr hon Víglundi. 

18. Síðan fóru þeir til skips ok váru þeir 
Gunnlaugr til hafs búnir ok stóð vindr af 
landi. Víglundr kallar út á skipit ok spyrr, 
hvárt Gunnlaugr væri á skipinu, eða hvárt 
hann vildi veita honum far um Íslandshaf. 
Enn hann spyrr, hverir þeir væri. Annarr 
nefndist Vandráðr, enn annarr Torráðr. Gunn- 
laugr spyrr, hvat þá dragi til utanferðar, enn 
þeir segja líf sitt við liggja. Hann bað þá 
ganga út á skipit, ok svá gerðu þeir. Draga 
þeir síðan segl sín ok sigla þeir í haf. Enn 
er þeir höfðu siglt um stund, spyrr Gunnlaugr 
hinn mikla mann, hví hann nefndist Vandráðr. 
"„Því nefndist ek Vandráðr“. segir hann, „at 
þar eru nóg til vandræði mín, enn ek heiti 
Víglundr, enn bróðir minn "Trausti; eru vit 
synir Þorgríms prúða“. Þá þagnar Gunnlaugr 
ok mælti síðan: „Hvat er nú til ráða, Sigurðr 

bróðir 7“ mælti hann, „því at nú er ór vöndu 
at ráða, því at ek veit, at Ketill faðir okkar 
mun láta drepa þá þegar þeir koma til Nor- 
egs“. Sigurðr segir: „Ekki spurðir þú mik 
þessa þá er þú tókt við þeim, enn þekta ek 
Viglund af Helgu systur sinni, er ek sá hann; 
þykkir mér þér vera sjálfrátt, at Ketill faðir 
minn hafi ekki meira vald á þeim enn þú vilt; 
mættir þú ok svá helzt launa þeim fyrir þat, 
er Þorgrímr hefir vel til okkar gert“. „Þetta 
er vel mælt“. segir Gunnlaugr, „ok gerum 
svá“. Þeir fá nú góða byri ok kvámu við 
Noreg ok fara heim í Raumsdal. Var Ketill 
ekki heima; enn er hann kom heim, váru synir 
hans í stofu ok sátu Þorgrímssynir í millum 
þeira. Þeir váru saman fjórir ok tuttugu. 
Ekki heilsa þeir föður sínum. „Settist hann í 
hásæti sitt. Hann þekti þar sonu sína, enn 
ckki þá Þorgrímssonu. Hann spurði, því þeir 
heilsnðu honum ekki, eða hverir þeir væri 
hinir ókunnu menn. Sigurðr mælti: „Annarr 
heitir Víglundr, enn annarr Transti, synir Þor- 
griíms prúða“. Ketill mælti: „Standið upp, 
allir mínir menn ok takið þá; vilda ek, at svá 
væri hér kominn Þorgrimr hinn prúði ok skyldi 
þeir svá allir fara“. Sigurðr spaki svarar: „Mikill 
er þá munr várr Þorgríms prúða, enn hann 
tók okkr bræðr af skipbroti ok gerði við 
okkr hvern hlut öðrum betr, enn bann átti 

alls kost við okkr, enn nú viltu drepa sonu 
hans saklausa; munu vér kompánar verða yðr 
skeinuhættir áðr enn Þorgrímssynir eru drepnir, 
því at eitt skal yfir oss ganga alla saman“. 
Ketill segir, at ófært sé at berjast við sonu 
sína; rennr honum þá reiði. Sigurðr mælti: 
„Þá vil ek þat til leggja, at Gunnlaugr bróðir 
minn geri um öll málin, því at hann erreyndr 
at réttdæmi“. Ketill segir: „Þat mun verða 
at vera, heldr enn vér feðgar deilim illdeilum“. 
Varð þetta statt gert. Gunnlaugr mælti: „Þat 
er þá mín gerð, at Þorgrímr skal eiga sjálfr 
konuna; svá skal hon hafa fyrir gert öllum 
arfi eftir Þóri jarl föður sinn; skal faðir minn 
at réttu taka arf eftir hann, enn faðir minn 
skal gifta Ingibjörgu dóttur sína Trausta Þor- 
grímssyni, enn Sigurðr spaki skal eiga Helgu 
Þorgrímsdóttur. Læt ek þessa mína gerð 
standa“. Öllum þótti þetta vel gert ok vitr- 
lega; undi Ketill vel við þar sem þá var 
komit. Sátu þeir þar um vetrinn í góðu yfir- 
læti. Fekk Trausti Ingibjargar; enn at sumri 
fóru þeir í hernað allir fóstbræðr; váru þeir 
hinir frægustu menn ok bar þó Víglundr langt 
at þeim öllum. Váru þeir þrjá vetr hina 
næstu í þessum hernaði. Var Víglundr þó aldri 
með meira gleðibragði þá enn fyrr, því at 
honum gekk Ketilríðr aldri ór hug. 

19. Nú er þar til máls at taka, sem Hólm- 
kell bóndi sat heima at Fossi. Þat var einn 
dag, er hann reið til Ingjaldshváls, ok vissi 
cngi maðr tal þeira Þorgríms. Eftir þat fór 
Hólmkell heim. Þorleifr Steinólfsson helt enn 
á bónorðinu við Ketilriði, enn hon tók ekki 
fljótt. Litlu síðar sendir Þorgrímr heiman 
menn sína þrjá ok váru þeir í burtu þrjár 
vikur ok kvámu heim siðan, ok vissu engir 
hvert þeira erindi var. Þat bar til tíðinda 
einn dag at Fossi, at þar kvámu þrjátigi menn. 
Hólmkell spyrr foringja þeira at nafni, enn 
hann kvaðst Þórðr heita ok eiga heima í Anst- 
fjörðum, enn kvað þat erindi sitt, at biðja 
Ketilríðar. Bóndi veik til dóttur sinnar; varð 
hon þá spurð at, ok tók hon þessu fjarri, ok 
þótti vera maðrinn gamall, enn kvaðst engan 
hug hafa á at giftast. Þorbjörg fýsti mjök at 
kaupit skyldi fram ganga, ok þær urðu mála- 
lyktir, at Hólmkell gifti konuna Þórði, hvárt 
henni var ljúft eða leitt, ok fór hon þangat 
með Þórði; skyldi brúðhlaupit vera í Austfjörð- 
um. Linna þau eigi fyrr enn heima; tók Ketil- 
ríðr bar við öllum ráðum. Þó sá menn aldri 
gleðimót á henni. Eigi gerði Þórðr brúðhlaup 
til hennar. Í einni sæng lágu þau bæði saman; 
eitt sparlak var þar fyrir. Leið svá fram 
langar stundir. Þorleifr undi illa við cr Ketil- 
ríðr var gift, enn þótti ekki hægt til atgerða, 

er hon .var svá langt í burtu. Þórðr gerði 
alla hluti vel til Ketilríðar, ok gagnaðist henni. 
þat ekki fyrir þeiri ást, er hon hafði á Vig- 
lundi, því at hon bar logandi ástareld sér í 
brjósti fyrir hans skuld. 

20. Víglundr ok þeir fóstbræðr allir kvámu 
þetta sumar ór hernaði. Tók Ketill vel við 
þeim. Einn dag, er þeir váru kallaðir til 
 höfuðþváttar, þá svarar Víglundr: „Engan 
höfuðþvátt mun ek hafa ok engan hefir ek 
haft síðan vit Ketilríðr skildum“. Hann kvað 
„ þá vísu: 

(9) Laugauðig strauk lauðri 

líneik um skör mína, 

því er mér enn til annars 

óbrátt höfuðþváttar; 

öllungis skal engi 

auði glæst hit næsta 

ein á aldri mínum 

asklangar mér vaska. 
Lét Víglundr ekki vaska sér. Sátu þeir um 
kyrt þann vetr; enn at sumri bjuggust þeir 
til Íslands á sínu skipi hvárir ok sigldn þeir 
í haf, ok skildu þeir í hafi ok kvámu Ketils- 
synir í Hvítá ok fóru vistum til Ingjaldshváls, 
segja Þorgrími af sættum þeira Ketils, ok svá, 
at sona hans væri út ván; gladdist Þorgrímr 
við þetta alt saman. Þeir Víglundr sigldu þar 
til er þeir sá Snæfellsjökul. Þá kvað Vig- 
lundr vísu: j 

(10) Sék á fjall þats fjötra 
framlunduðust sitr undir, 
þó renn ek til hennar, 
hugrekk, vinaraugum; 
þá brekku kveð ek mér þekka, 
Drúðr er þar sitr hjá prúðri, 
hlaðs sem hlíðir aðrar 
hugþekk er mér nökkut. 


Enn kvað hann: 


(11) Ljóst er út at líta, 
laukareið, yfir heiði; 
sól gengr síð und móúla, 
slíkt langar mik þangat'; 
fjöll eru mér þekk af þellu, 
því er ek hljóðr, valin tróða, 
víf á ek vænst at leyfa, 
valgrund, er þar sitr undir. 


Þar næst kom vindr ofan af nesinu svá mikill, 
at þá rak á haf út, ok kom þá at vestanveðr 
ok gerði veðráttu harða, ok stóðu menn jafnan 
Í austri. Þat var einn dag, at Víglundr sat á 
bunka; var þá veðr allhvast. Hann kvað þá 
vísu : 


(12) Ketilríðr bað ei kvíða 
karlmann í för snjallri 
ungan þót öldur gangi 
jafnhátt skeiðar stafni 
enn er á orð at minnast, 
verum Þraustir nú, Trausti, 
verð ek af harmi hörðam 
hríðlundr, Ketilríðar. 


a nr 

„Mikit er nú um“, segir Trausti, „er þú nefnir 
hana við niðrlag ok upphaf í vísa þinni“. 
„Þykki þér svá, frændi?“ segir Víglundr. 
Þeir váru úti sextigi daga. Tóku land með 
nauðum í Austfjörðum, í Gautavík. Víglnndr 
mælti þá: „Þat þykki mér ráð, bróðir, því at 
„vit eigum sökótt, at þú nefnist Hrafn, enn ek 
Örn“. Bóndi ór Gautavík kom til skips. 
Stýrimenn tóku vel við honum ok buðu honum 
at taka þat af varningi er hann vildi. Bóndi 
segist eiga konu unga, — „skal hon koma til 
skips ok taka af varningi ykkrum slíkt er 
hon vill“. Reið bóndi nú heim, enn húsfreyja 
kom um morguninn. Þekti hon þegar Víglund, 
er hon sá hann, ok gaf sér fátt at, enn Víg- 
lundi brá mjök við, er hann þekti hana. Tók 
hon slíkt af varningi, er hon vildi; var henni 
alt til reiða „Bóndi hafði boðit heim stýri- 
mönnum, ok er þeir kvámu heim, gekk bóndi 
ok húsfreyja í móti þeim; þá skriðnuðu bónda 
fætr, því hann var stirðr af elli. Húsfreyja 
mælti ok þó heldr lágt: „lt er at eiga gamlan 
mann“. „Þar var ok sleipt næsta“, kvað 
bóndi. Váru þeir síðan inn leiddir með mikilli 
sæmd. Ekki ætlaði Viglundr at Ketilríðr mundi 
kenna hann. Þá kvað Ketilriðr vísu: 
18) Kennik Víglund vænan 


vánar-elds at kveldi, 
firn er at fund minn girnist, 

flaustra eims ok Trausta; 
gift er gullhlaðs þófta 
grannvaxin nú manni, 

ei mun eldri finnast 
annarr þeim Í beimi. 


Nú sátu þeir þar um vetrinn, ok var Víglundr 
harðla óglaðr, enn Trausti var hinn kátasti ok 
bóndi var hinn kátasti ok veitti þeim með 
blíðu. Svá er sagt, at Ketilríðr hafi haft hinnu 
fyrir andliti sér ok hafi eigi viljat at Víglundr 
hafi þekt sik, ok þat, at Víglundr hafi eigi 
verit ráðinn í því at þekkja hana. 

21. Þat var einn dag, er Ketilríðr var úti 
stödd. Henni var þá varmt mjök. Hon hafði 
sprett hinnunni frá andliti sér. Víglundr gekk 
út í því ok sá gerla ásjónu hennar. Honum 
brá mjök við þetta ok setti rauðan sem blóð. 
Hann gekk þá inn í stofu ok var Trausti þar 
fyrir ok spyrr hvat honum væri, eða hvat hann 
hafi þess sét, at honum brygði svá við. Vig- 
lundr kvað vísu: 

(14) Leitk aldri(gi) auga 
ormasetrs til betra, 
ek lýg at þér eigi, 
auðar Bil sízt vit skildum; 
þess skalk háls frá herðum, 
hart biðk þeim, sníða, 


angr hlautk auðs af spöngu, 
args karls er þá faðmar. 


Aldri hafði Ketilríðr hinnu fyrir andliti sér 

þaðan frá, er hon vissi at Víglundr kendi hana. 
Trausti segir: „Þat er hit mesta óráð, at gera 
bónda nökkut mein, svá vel sem hann hefir 
gert til okkar, ok mundi okkr þat til ógæfu 
verða, ef þú dræpir bónda hennar saklansan, 
ok leið þik þar frá“, ok kvað vísu: 


(15) Þit munuð, brendra bauga 
brjótr, aldrigi njótaat, 
ef þú gæðingi góðum 
grandar Fáfnis landa; 
áhlaup munu eigi 
einhlít vera rítar; 
taka skulum rétt til ráða, 
raunfróðlegr bróðir. 


Liðr nú á kveldit ok fara menn til náða. Um 
nóttina stóð Víglundr upp ok gengr til sængr 
þeirar, er þau Ketilríðr ok bóndi sváfu í. 
Ljós var upp dregit í skálanum, svá at sjá 
mátti alt hit efra, enn dimt var hit neðra. 
Hann hleypti upp fortjaldinn; sér hann at 
Ketilríðr horfir til þils, enn bóndi horfir fram 
at stokki, ok hefir lagt höfuðit fram á stokk- 
inn sem bezt undir höggit. Þá ætlaði Vig- 
lundr at bregða sverðinu, ok í því kom Trausti 
at ok mælti: „Varast þú“, segir Trausti, „ok 
ger ekki það fordæðuverk at drepa sofandi 
mann. Lát engan á þér finna, at þú hafir hug 
á konu þessi, ok ber þik sem karlmannlegast“. 


Þá kvað Trausti vísu: ; 
4 

(16) Mundu mey þá er grandar, 

minn Vinr, gleði þinni; 

líttu hér fremdar flýti, 

feginlitr gerir segja, 

skalattu, skrautleg silkis 

skorð, þó at þér hafi orðit, 

ein at yndis tjóni, 

uppskátt um þat láta. 
Þá sefaðist Víglundr; enn þat updraðist hann, 
at svá var í millum þeira langt í sænginni. 
Gengu þeir bræðr þá til sængr sinnar ok svaf 
Víglundr litit þá nótt. Um morgininn eftir 
var Víglundr allókátr, enn bóndi allkátr, ok 
spyrr Víglund, hvat honum væri at ógleði. 
Víglundr kvað þá vísu, er allir ætluðu Örn 
heita : 

(17) Mik hefir mundar jökla 

mjallhvít numit allan 

strangr Í storma bingi 

straumr, mik kona flaumi; 

aldri gengr hin unga 

eik þót við mik leiki, 

fljóð hygg ek at kvell kunni, 

kona þín ór hug mínum. 


„Vera má at svá sé“, segir bóndi. „Þykkir 
mér nú ráð, at vit skemtim okkr ok teflim“. 
Ok svá gerðu þeir. Lítt gáði Örn at taflinu 
fyrir hug þeim, er hann hafði á húsfreyju, svá 
at honum var komit at máti. Ok í því kom 
húsfreyja í stofuna, ok sá á taflit ok kvað 
þenna vísuhelming: 

(18) Þoka mundir þú Þundar 


þinni töflu hinn gjöfii, 
ráð eru tjalda tróðu, 
teitr at öðrum reiti. 


Bóndi leit til hennar ok kvað: 


Ean er mótsnúin manni 
menlín Í dag sínum, 
einskis má nema elli 


auð-Budr frá þér gjalda. 


Örn tefldi þat er til var lagt 


ok var þá jafn- 


tefli. Fátt töluðust þau við húsfreyja ok Örn. 
Þat var einn tíma, er þau fundust úti tvau 
ein Víglundr ok Ketilríðr; þan töluðust við 
nökkut, ok þó ekki lengi, ok kvað Víglundr 


vísu þessa, er þan skildu talit: 


(19) Svá lízt mér, in mjóva, 
maðr þinn, in brúnfagra, 
sem fáneytr fljóti 
forjabátr með skerjum; 
enn þá ek sé þik sjálfa 
strangvaxna fram ganga 
er sem skrautleg skríði 
skeið yfir máva heiði. 


Síðan skildu þan tal sitt ok gekk Ketilríðr inn, 
enn Örn gengr þá til tals við bónda; var 


hann þá glaðr við stýrimann. 


(20) Haltu vörð á vænni, 
vinr minn, konu þinni; 
láttu eigi. Gná geira 
ganga mér at angri; 
eigi veit, ef úti 


Örn kvað vísu: 

oft finnumet Bil tvinna 
hlökk at hvárum okkrum 
heimilari verðr seima. 


Ok enn kvað hann þessa aðra: 


„A Vildak verða aldri 
Víiglundr, at því fundinn, 
at vera svá tamr við tróðu 
at takik manns konu annars, 
nema at mér Í myrkri 
mannlegr kemr svani, 
þat tek ek undan eiði 
at ei til hennar þreifi. 


Bóndi segir vel dugi, þó at hon sæi fyrir. 
Skildu þeir sína ræðu. Hvern hlut gerði bóndi 
“ öðrum betr til stýrimanns, enn þat gagnaðist 
honum ekki; var hann óglaðr maðr, svá at 
hann kvað aldri gleðiorð, enn þetta þótti bróður 
hans Trausta svá mikit mein, ok talaði oft um 
fyrir honum, at hann skyldi af hyggja ok fá 
sér aðra konu. Enn Örn segir, at þat mundi 
ekki verða, — „mun ek því engri slíkt unna, 
enda mun ek ok ekki því fram fara“, ok kvað 
þá vísu: 
(22) Ann ek þó úthalt renni 

eikikjölr inn fölvi, 

muna minn hagr þykkja 

mannlegr, konu annara. 

Eigi kann ek ef önnur 

jafnblíð verðr mér síðan, 


vindr rak knör úr klandri, 
kvinna nökkuru sinni. 

„Svá má vera“, segir Hrafn. Gengu þeir þá 
til stofu. Sat bóndi þar fyrir ok húsfreyja Í 
knjám honum; helt bóndi um hana miðja; sá 
Örn, at henni var ekki mikit um þat. Fór 
hon ór knjám honum ok settist niðr í bekkinn 
ok grét. Örn gekk þangat ok settist niðr hjá 
henni, ok töluðust við hljótt. Hann kvað þá 
visu: 
(28) Svá vildak þik sjaldan, 

svinn brúðr, koma at finna“ 

hörvi glæst at hristi 

hrumr maðr at þér krumur; 

heldr vildak halda, 

Hlín at vilja minum 

lýsigulls í landi, 

liðar elds, um þik miðja. 
„Eigi er þat víst“, segir húsfreyja, „at þat 
muni svá verða“. Stendr hon þá upp ok gengr 
í burt; enn bóndi var þá allkátr ok mælti: 
„Þat vil ek nú, Örn“, segir bóndi, „at þú 
hugsir um bú mitt, ok annat þat er mik varðar, 
á meðan ek er í burtu, því at ek hefir ætlat mér 
heimanferð ok mun ek skemst í burtu mánuð; 
treysti ek þér bezt til alls þess er mik varðar 
mestu“. Enn Örn gefr sér fátt um. 

21. Síðan fór bóndi heiman við hinn fim- 
tánda mann. Örn talar þá við bróður sinn: 
„Þat þykki mér ráð“, segir hann, „at vit ríðim 
heiman ok sém eigi heima, á meðan bóndi er í 
burtn, því at þat mun ellegar ætlat, at ek 

fífli konu hans, ok er þá mikill mannamunr 
okkar bónda“. Riðu þeir nú heiman ok váru 
hjá kaupunautum sínum þar til at bóndi kom 
heim í nefndan tíma, ok var nú heldr fjöl- 
mennari enn áðr. Þar var í för Þorgrímr 
hinn prúði ok Ólof kona hans ok Helga dóttir 
hans ok Sigurðr spaki ok Gunnlaugr bróðir 
hans, Hólmkell bóndi frá Fossi.  Váru þeir 
saman fim tigir. Þá kvámu ok heim stýri- 
mennirnir. Ketilriðr hafði við búizt eftir því 
sem bóndi hafði henni fyrir sagt; ætlaði hann 
nú at veita brúðhlaup sitt. Enn er þeir sátu 
í stofu allir, stóð bóndi upp ok mælti: „Svá 
er mál með vexti, Örn stýrimaðr, at þú hefir 
verit hér í vetr ok þit báðir bræðr, ok veit 
ek, at þú heitir Víglundr, enn bróðir þinn 
Trausti, ok eru þit synir Þorgríms prúða, ok 
eigi síðr vissi ek hvern hug er þú hafðir á 
Ketilríði. Hefir ek þér margar skapraunir 
gervar, ok hefir þú þær allar vel borit; enn 
þó hefir bróðir þinn því ollat, at þú hefir þik 
í engri óhæfu haft eða gert, enn ávalt átta 
ek meira undir mér. Nú skal ek ekki leyna 
þik lengr at ek heitir Helgi, ok er ek son 
Eiríks jarls, enn föðurbróðir þinn. Bað ek því 
Ketilríðar, at ek vilda geyma hana þér til 
handa, ok er hon óspilt af mér. Hefir Ketil- 
ríðr alt þat vel borit ok kvenlega; var hon 
þess alls duld af mér ok öðrum; höfum vit 

ok aldri undir einum klæðum legit, því at 
rekkjustokkr tekr upp á millum rúma okkarra, 
þó at vit höfum haft eitt áklæði, ætla ek, at. 
henni hafi þat engin raun verit né skrift, þó. 
at hon kenni engan mann á meðan þú lifir. 
Er þetta alt ráð Hólmkels bónda, ok þykkir mér 
nú ráð, at þú sættist við Hólmkel bónda enn biðir 
síðan dóttur hans; mun hann láta þik ná sætt- 
um; miklu hefir honum betr farit ok prýðilegar 
í yðrum viðskiptum“.  Viglundr gengr þá at 
Hólmkeli bónda ok leggr höfuð sitt í kné 
honum, ok biðr hann gera af slíkt er hann 
vill; enn hann svaraði á þá lund: „Á þínum 
hálsi mun þat vera bezt komit, því at svá mun 
Ketjlríði minni bezt líka, ok skulu vit at vissu 
sættast“. Var nú svá at Hólmkell gifti Ketil- 
ríði dóttur eína Víglundi, enn Þorgrímr Sig- 
urði spaka Helgu dóttur sína, enn Helgi Gunn- 
laugi ofláta Ragnhildi dóttur sína, ok var nú 
setit at þessum brúðhlaupum öllum í senn. 
Síðan fór hverr heim til síns heimilis. Undu 
þan Víglundr ok Ketilríðr nú allvel sínu ráði 
ok bjuggu at Fossi eftir Hólmkel bónda föður 
Ketilríðar, enn Gunnlaugr ofláti ok Sigurðr 
bróðir hans fóru utan ok staðfestust í Noregi, 
enn Trausti at Ingjaldshváli eftir Þorgrím 
bónda föður sinn, ok lýkr hér þessi sögu. 
At henni má þykkja mikit gaman, geymi guð 
oss alla saman; lyktist svá endir, at vér sém 

allir guði sendir; sá þessar sögur girnist segja, 
hann þarf ekki löngum þegja; vér köstum allir 
kvölum ok mæði, ef kappar girnast ágætt æði; 
sögur ok mentir ok signuð fræði ok síðan eftir 
sannleiks gæði. Hafi þeir þökk er hlýddu, 
þeir er söguna þýddu. ok Þorgeirr, er letrið 
skráði; sjálfr guð ok María þá alla náði. Þrír 
feðgar hafa skrifat bók þessa ok biði til guðs 
fyrir þeim öllum. Amen. 

49. 

Gauti í Gautavík 89. 

Gotalækr (nú Goddastaðir, 
eða Gotastaðir, og Gota- 
staðalækr),  eyðijörð á 
Snæfellsnesi (bærinn hef- 
ir staðið við Hólmkelsá, 
að vestanverðu) 18. 

Groti Alfarinuson, Válasonar, 
á Gotalæk 18. 

Grímr, frændi Sigurðar 8. 

Gunnlaugr ofláti Ketilsson 
raums 8, 25, 87—89, 48 
— 45, 56—57. 

Hákon víkverski 95—26, 
28—29, 81—35, 87. 

Hilfdán hinn svarti kon- 
ungr l. 

Haraldr hinn hárfagri 
Hálfdanarson, konungr 1 
—18, 29, 88. 

Haraldanautr, hringr 29. 


Helga Þorgrímsdóttir hins: 


prúða 15—16, 28, 38, 44 
—45, 56—57. 

Helgi Eiríksson jarls af 
Rogalandi, bóndi í Gauta- 
vík 6, 89, 56— 57, sbr. 
Þórðr bóndi í Gautavík. 

Hólmkell Alfarinsson bóndi 
á Fossi 18—14, 16, 18— 
19, 21—22, 26, 29, 81 — 
32, 86—87, 41—43, 46, 
56 87. 

Hólmkelssynir 32, sbr. Foss- 
verjar. 

Hólmkelsá (Hólmkila), á 
Snæfellsnesi . vestanverðu 
18. 

Hrafa 49, 55, sjá Trausti 
Þorgrímsson. 

Hraunböfn. Í 
sýslu 18. 


Hraunadalr (Hraundalr) bær 


í Mýrasýslu 89. 
Hraunskarð, bær 
Jökli 9292. | 
Hvítá í Borgarfirði 47. 
Hösköldr Alfarinsson 18. 


undir 


Snæfellasnes- 


Höóskuldsstaðir (Höskulds- 
ár), bær á Snæfellsnesi 
norðanverðu 18. 


Ingibjörg kona Ketils raums 
8, 9. 


„Ingibjörg Ketilsdóttir raums 


9, 11, 25, 45, 
Ingjaldur  Alfarinsson á. 
Ingjaldshváli 13—14. 
Ingjaldshváll, bær á Snæ- 
fellmesi 18—14, 18, 21 
26, 28, 892, 86, 46—47, 

7. 


Ísland 2, 13, 15, 19, 23, 
82, 87, 89, 43, 47, 
Íslandshaf 39. 


Jökull Hólmkelsson á Fossi 
13, 16—20, 22, 25, 29— 
82, 84—85, sbr. Foss- 
verjar. 


Ketill raumr í Raums-. 
dal 8—5, 8—18, 24—25, 
87, 89—40, 44—45, 47. 

Ketilssynir 40, 47. 

Ketilríðr Hólmkelsdóttir 14 
—16, 19, 22—29, Bi — 
88, 85 —86, 89 — 48, 45— 
53, 56—57. 

Kjölvör seiðkona í Hraun- 
skarði 22— 23. 

Kumlahaugar (Kumlabrygg- 

ir), örnefni á milli Kefla- 
víkr og Hellu á Snæfells- 
nesi 86. 


Laugarbrekka á Hellisvöll- 
um, á Snæfellsnesi sunn- 
anverðu 18. 


María mær 58. 


Noregr 1—2, 18, 87, 89, 
44, 57. 


Ólöf geisli Þórisdóttir jarls 
2, 9—18, 26, 28, 86, 56. 

Óttarr 17 (= Ólof geisli 
Þórisdóttir). 


Ragnhildr Helgadóttir, 
Eiríkssonar 89, 57. 

Raumaríki í Noregi 8, 8, 
10, 25. 

-Raumedalr í Noregi 44. 

Rogaland 4. 


Sigmundr Eiríksson jarls 
á Roglandi 6, 88. 

Sigurðr, norrænn maðr 7—8. 

Sigurðr hinn spaki Ketils- 
son raums 8, 25, 87—39, 
43—45, 56—57. 

Snæfellsás, sjá Bárðr. 

Snæfellsjökull 4, 7, 

Snæfellsnes 18, 87. 

Sogn í Noregi 7. 

Steinólfr (landnámsmaðr) Í 
Hraunsdal á Mýrum 89,486. 


'Torráðr 48 (= Trausti 


Þorgrímsson). 

Trausti Þorgrímsson. á 
Ingja.dshváli 14—15, 18, 
20—24, 99—32, 84—87, 
39, 49—45, 48—51, 84, 
56—57, sbr. Hrafn og 
Torráðr. 


Váli (hinn sterki) faðir 
Alfarins 18. 

Vandráðr 48 (= Viglundr 
Þorgrímsson). 

Viglundr hinn væni Dor- 
grímsson hins prúða 14 
—16, 18—24, 26—27, 29 
—87, 89—45, 47—54, 56 
—57, sbr. Vandráðr og 
Örn. 


BDorbjörg Einarsdóttir frá 
Laugarbrekku, kona 
Hólmkels á Fossi 13—14 
16, 19—22, 26, 29, 85— 
87, 89, 46. 

Þórðr bóndi í Gautavík 46 
—47, sjá Helgi Eiríksson. 

Dorgeirr, ritari Víglundar- 
sögu 58. 

Dorgrímr hinn prúði Eiríka- 
son jarls,bóndi á Ingjalda- 
hváli 6—14, 16—25, 28— 
80, 82—89, 43—47, 56 — 
57. 

Dorgrimssynir (= Traustí 

og Víglundr hinn væni) 
28—80, 32—89, 48—45, 
56 —57. 

Þórir hersir Í Sogni 7. 

Dórir jarl í Noregi 2, 8S— 
13, 45. 

Þorkell skinnvefja á Dög- 
urðarnesi 24. 


Dorleifr — Steinólfsson Í 
Hraunsdal 89, 46. 
Þórsnessþing 37. 


Öndverðanes (Öndvert-nes) 
á Snætellsnesi 38. 

Örn stýrimaðr 49, 59—56 
(= Víglundr Þorgrímsson). 


Prentvillur og leiðréttingar. 





Bls. 12: einvaldr, les: einvaldskonungr. 

Bls. 28: hersir, les: jarl, því að það er samkvæmt öðruin 
stöðum sögunnar, þar sem hún nefnir Þóri jarl, 
enda stendr svo í sumum A einmitt á 
þessum stað. 

Bls. 24: at, þar sem það stendr eitt út af fyrir sig, Í 
þessari línu, ætti að falla burt. 

Bls. 6,: kvöddu konung, les: kvöddu þeir konung. 

Bls. 105: banda (hlökk banda, í 4. hendingn vísunnar), er 
tilgáta V. Á., fyrir: landa, sem stendr í texta- 
útgáfunnar 1860 (þar í vísunni, á bls. 54), og 
hefir Guðbrandr Vigfússon því álitið að hlökk 
landa væri hið rétta; en hvorugt verðr skilið 
samkvæmt öðrum orðum og efni vísunnar, enda 
mun hér réttara %auklanda, sem finnst í tveim 
handritum sögunnar. Yrði þá heimr hauklanda 
líkl. =— höfuð; verðr það bezt skilið, með því að 
taka vísuna saman á þessa leið: Ek veit at 
glaðr gullhrings-gætir kveðr betr enn aðrir; — 
sá hljómr mun granda mér í heimi hauklanda 
(9: trylla höfuð mitt). 

Bls. 11,: meiri, les: (meiri). 

Bls. 14?-22. váru engir, les: váru þar engir, o. s. frv. 

Bls. 1721: saumastofu, les: saumstofn. 

Bls. 285: þau sáust með fyrsta, les: þau sáust (með) 


fyrsta. 
Bls. 2413. Enn er sagt var, les: Enn (er) sagt var. 

Bls. 
Bls. 
Bls. 
Bls. 
Bls. 
Bls. 


Bls. 


Bls. 


Bls. 
Bls. 
Bls. 
Bls. 
Bls. 
Bls. 
Bls. 
Bls. 


Bls. 


PRENTVILLUR OG LEIÐRÉTTINGAR. 


2516: Jökull ok Einarr, les: Jökull (ok) Einarr. 

26!0: fullting, les: (fall)ting. 

278. Detta eru, les: þetta (eru). 

270: langan, les: langa. 

21,: (í vísunni): man orð, les: mun þú orð. 

284: Á Eptir orðunum: „enn gott þykkir mér hér at 
vera“, stendr eyða fyrir orði eða stuttri setningu 
í handritum sögunnar og Í útg. 1860; ætti 
eyða sú einnig að vera sýnd Í þessari útgáfu, 
því að engi orð standa þar framar en í útg. 
1860, er fylli eyðuna. 


285: verðr nú svá at vera, les: verðr nú (svá) at 
vera. 

80,: ok kvaðst þat ætla, les: ok kvaðst hann þat 
ætla. 


592,: ok gaf, le3: (ok) gaf. 

88,: Þeir ÞDorgrimsaynir, les: Þsir (Þorgrímssynir). 

8Dig: fellr, les: féll. 

36,: undirsæng, les: undir sæng. 

86,: mánuði, les: mánaði. 

8918: ef því væri, les: ef (því) væri. 

40?: Sauinastofn, les: Saumstofu. 

41: Stóðum tvau í túni (fyrsta hending vísunnar), 
les: Stóðu vit tvau í túni. 

441; mælti hann, les: segir hann. 

